Khairuddin tegur pemimpin PN terbabit majlis tarian seksi di Johor

BANGI, 3 Syaaban 1443H, Ahad – Tatkala rakyat berdepan gelombang COVID-19 yang masih tidak reda, pemimpin politik pula sibuk ‘dihidangkan’ tarian oleh penari wanita berpakaian mencolok mata.

Sebelum ini, tular satu video di media sosial memaparkan beberapa wanita berpakaian seksi dan menari di hadapan pemimpin politik tertinggi Perikatan Nasional (PN) ketika Majlis Makan Malam dan Persembahan Tarian di Pusat Konvensyen Antarabangsa Austin (AICC), Johor Bahru.

Mereka itu termasuk Pengerusi PN merangkap Presiden Parti Pribumi Bersatu Malaysia (Bersatu), Tan Sri Muhyiddin Yassin, Setiausaha Agung Bersatu, Datuk Seri Hamzah Zainudin dan Presiden Gerakan, Datuk Dr Dominic Lau.

Kesal dengan perkara itu, Ahli Parlimen Kuala Nerus, Datuk Dr Mohd Khairuddin Aman Razali berkata, memang tidak selayaknya majlis tari-menari ala bogel menjadi hidangan kepada pimpinan politik muslim walaupun penganjurnya adalah bukan Islam.

Apatah lagi, ia juga bercanggah dengan nilai ketimuran dan masyarakat Malaysia, tegasnya.

“Di saat rakyat berhadapan dengan musibah dan di saat rakyat diajak untuk bermunajat memohon keampunan kepada Allah agar dilepaskan daripada musibah COVID-19 apa yang berlaku mengguris sedikit perasaan rakyat,” katanya menerusi kenyataan dimuatnaik di Facebook, hari ini.

Susulan itu, Khairuddin menggesa pihak yang terbabit dalam majlis makan malam itu tampil membuat permohonan maaf rasmi kepada rakyat.

Ini kerana, katanya, perkara itu juga menjejaskan nama rakan kerjasama politik di saat kempen pilihan raya sedang hangat.

“Pahit tetapi teguran perlu dibuat agar masyarakat dapat menilai prinsip Perikatan Nasional yang jelas berkaitan Islam,” katanya.


Pakar beri amaran angka harian COVID-19 Thailand mungkin cecah 100,000

BANGKOK, 19 Rejab 1443H, Isnin – Pakar virologi Thailand, Dr Yong Poovorawan memberi amaran bahawa kes COVID-19 harian boleh mencecah 100,000 berikutan subvarian BA.2 Omicron merebak pantas di negara itu.

Data menunjukkan pada 5 hingga 11 Februari, 500 kes daripada 1,975 kes jangkitan Omicron, atau 18.5 peratus merupakan subvarian BA.2.

Dr Yong, pakar virologi kanan Universiti Chulalongkorn berkata, secara purata 25,000 kes COVID-19 dilaporkan setiap hari, termasuk mereka yang diuji positif menggunakan kit ujian antigen (ATK).

Data itu menunjukkan kadar jangkitan sebanyak 10 kali ganda berbanding ketika empat gelombang sebelum ini.

“Memandangkan Thailand kini berdepan gelombang kelima, saya berharap kadar jangkitan tidak meningkat kepada enam angka,” katanya menerusi hantaran di Facebook.

Dalam tempoh 24 jam lepas, Thailand merekodkan 18,953 kes baharu COVID-19 dan 30 kematian, menjadikan jumlah kumulatif terkini sebanyak 2,712,315 dan 22,624 korban.

Beliau berkata, subvarian BA.2 Omicron terus menular dengan purata 15,000 kes dilaporkan di Singapura manakala kes harian baharu di Korea Selatan melebihi 100,000 buat pertama kali pada 18 Februari.

“Thailand mungkin menerima nasib sama.

“Pada masa ini, wabak COVID-19 berada pada trend peningkatan Asia… Ia akan mencapai kemuncak sebelum kembali stabil dan bilangan kes baharu perlahan-lahan menurun seperti di Eropah dan Amerika Syarikat,” katanya.

Dr Yong menggesa orang ramai yang positif COVID-19 kuarantin kendiri di rumah atau elak berada di kawasan awam bagi membendung penularan virus itu.


KeTSA tak setuju keputusan nyahwarta Hutan Simpan Kuala Langat Utara

BANGI, 24 Muharram 1443H, Khamis – Kementerian Tenaga dan Sumber Asli (KeTSA) serta jabatan dan agensi dibawahnya tidak bersetuju dengan tindakan pewartaan keluar Hutan Simpan Kuala Langat Utara, khususnya di peringkat awal cadangan oleh kerajaan negeri Selangor.

Menterinya, Datuk Seri Takiyuddin Hassan memaklumkan, pihak kementerian serta jabatan dan agensi berkaitan juga telah mengemukakan bantahan rasmi kepada kerajaan negeri berhubung pewartaan keluar hutan itu tahun lepas.

Katanya, sebagai kementerian yang bertanggungjawab dalam pengurusan sumber asli negara, pihaknya memandang berat dan mengambil perhatian pewartaan keluar Hutan Simpan Kuala Langat Utara yang melibatkan kehilangan sebahagian daripada keluasan asal iaitu seluas 957.63 hektar.

Ini kerana, sehingga tahun 2019, data Jabatan Perhutanan Semenanjung Malaysia (JPSM) menunjukkan jumlah kawasan berhutan negeri Selangor adalah pada 31.74 peratus.

“Kementerian mengambil maklum penggantian seluas 579.64 hektar melibatkan empat kawasan hutan berasingan iaitu Hutan Simpan Sungai Panjang (308.62 hektar), Hutan Simpan Buloh Telor Barat (149.96 hektar), Hutan Simpan Buloh Telor Timur (57.18 hektar) dan Hutan Simpan Broga (63.88 hektar) sebagai Hutan Simpanan Kekal.

“Dalam hal ini, kementerian ini juga mengesyorkan agar kawasan gantian tersebut terus dilindungi dan dipulihara bagi memastikan kawasan berhutan di Selangor dikekalkan,” katanya dalam kenyataan hari ini.

Kementerian berkata demikian merujuk kepada artikel yang disiarkan dalam Malay Mail pada Isnin lalu bertajuk ‘Selangor Government Approves Degazettement of Kuala Langat North Forest Reserve, 536.7ha to be Developed’.

Mengulas lanjut, Takiyuddin berkata, Malaysia komited dalam memastikan sekurang-kurangnya 50 peratus daripada keluasan tanah negara dilitupi kawasan berhutan selaras dengan komitmen yang dinyatakan di peringkat antarabangsa.

Katanya lagi, pemeliharaan kawasan berhutan adalah penting disebabkan oleh peranannya dalam memberikan perkhidmatan ekosistem kepada kesejahteraan hidup masyarakat.

Justeru, beliau berharap kerajaan negeri dapat memastikan kawasan hutan yang telah diwarta keluar itu dibangunkan dengan bertanggungjawab dan mengambil kira amalan pembangunan lestari.

Ia termasuk memastikan kecukupan zon penampan dan semua syarat Laporan Kajian Penilaian Kesan Kepada Alam Sekeliling (EIA) yang telah ditetapkan, dipatuhi sepenuhnya.

Jelasnya, ini bagi memastikan pembangunan yang bakal dilaksanakan tidak mengganggu gugat kawasan hutan dan ekosistem yang terletak bersebelahan, mahupun kehidupan masyarakat setempat khususnya masyarakat Orang Asli.


Semakan gaji minimum perlu dilakukan, tingkat produktiviti pekerja

Oleh Ainul Illia Meor Suzurudin

BANGI, 17 Rabiulawal 1443H, Ahad – Semakan gaji minimum tetap perlu dilakukan atas beberapa faktor dan boleh dilaksanakan dengan mengambil kira beberapa perkara, kata penganalisis ekonomi, Prof Madya Dr Ahmed Razman Abdul Latiff.

Beliau menjelaskan, semakan perlu dilakukan kerana ketika ini kebanyakan syarikat mahu mengekalkan gaji minimum pada kadar sekarang untuk membolehkan mereka berterusan mengambil pekerja asing berbanding pekerja tempatan.

Katanya, pekerja tempatan tidak mampu menampung kos harian dengan gaji minimum yang begitu rendah diberikan oleh syarikat.

Pun begitu, beliau berkata, semakan semula gaji minimum ini harus dilakukan serentak dengan reformasi dari segi pembiayaan kewangan syarikat.

“Punca utama mengapa kos produk dan perkhidmatan meningkat kerana sebahagian daripada kos operasi syarikat adalah berbentuk komitmen hutang perniagaan yang harus dibayar walaupun syarikat untung atau rugi.

“Disebabkan komitmen hutang, syarikat tidak mampu menawar gaji yang lebih tinggi,” katanya ketika dihubungi Ismaweb.net, hari ini.

Berikutan itu, Pensyarah Kanan Putra Business School itu berkata, jika semakan gaji minimum hendak dilakukan, wajar dipertimbangkan alternatif pembiayaan kewangan syarikat yang tidak melibatkan hutang.

Sebaliknya lebih berbentuk pembiayaan ekuiti yang akan mengurangkan kos operasi syarikat, kata Dr Ahmed Razman.

“Apabila kos operasi syarikat dikurangkan, mereka akan mampu menawarkan gaji yang lebih tinggi.

“Kajian menunjukkan bahawa gaji yang lebih tinggi mampu meningkatkan produktiviti pekerja, sekali gus menambah pendapatan syarikat – mencatat keuntungan dan lebih mampan,” katanya.

Terdahulu, Presiden Persekutuan Majikan-Majikan Malaysia (MEF), Datuk Dr Syed Hussain Syed Husman berkata, majikan tidak mampu untuk menyerap sebarang kenaikan kos upah dan semakan kenaikan gaji minimum yang akan menjejaskan pemulihan ekonomi.

Beliau berkata, senario ekonomi semasa yang suram tidak membolehkan sebarang semakan kenaikan terhadap gaji minimum sedia ada terutamanya apabila lebih 98 peratus daripada semua syarikat berdaftar adalah perusahaan kecil dan sederhana (PKS) dan perusahaan mikro.

Katanya, daripada menaikkan gaji minimum, pihaknya berpendapat usaha perlu dilakukan untuk segera mengawal kos produk dan perkhidmatan yang meningkat.

“Menambah kos perniagaan pada masa ini adalah tidak bijak. Langkah yang lebih baik ialah mengkaji langkah-langkah untuk mengawal kos sara hidup yang secara langsung akan membantu pekerja yang mempunyai pendapatan,” dakwanya.


PRU15: Pengundi muda masih atas pagar

GEORGE TOWN, 13 Rabiulakhir 1444H, Selasa – Calon Pilihan Raya Umum ke-15 (PRU15) perlu bijak memainkan penjenamaan politik mereka untuk tampil lebih menarik kepada pengundi muda.

Pensyarah Sosiologi Politik, Pusat Pengajian Sains Kemasyarakatan, Universiti Sains Malaysia, Prof Dr Sivamurugan Pandian berkata,Cal kebanyakan pengundi muda ini masih ‘atas pagar’ dalam memilih calon masing-masing.

“Ada kemungkinan untuk mereka memilih tidak keluar mengundi, bagaimanapun, jika seseorang pemimpin yang mempunyai ‘jenamanya’ yang tersendiri yang boleh ‘dijual’ oleh parti dan karakter yang boleh diteladani, pengundi muda ini akan keluar untuk menyokong pemimpin tersebut.

“Ini adalah kerana ejen sosialisasi yang boleh mempengaruhi pengundi muda tersebut adalah pemimpin parti itu sendiri selain keluarga, rakan sebaya, institusi pendidikan, agensi kerajaan dan media,” katanya kepada Bernama baru-baru ini.

Mengikut statistik Suruhanjaya Pilihan Raya (SPR) Malaysia, lebih 68,000 pengundi daripada lebih 1.2 juta pengundi berdaftar di Pulau Pinang sahaja adalah dalam lingkungan umur 18 hingga 20 tahun.

Pada Pilihan Raya Umum ke-14 (PRU14), wakil PH mendominasi kerusi Parlimen Pulau Pinang iaitu daripada keseluruhan 13 kerusi, DAP memenangi tujuh kerusi dan PKR empat manakala BN menerusi UMNO meraih dua kerusi.

Sementara itu, Kishan Deepak Buxani, 25, dari Batu Ferringhi, berharap calon yang bertanding dapat mengetengahkan isu pengangguran  belia dalam kempen politik mereka kerana ia semakin menjadi kebimbangan dalam kalangan anak muda.

“Tidak ramai calon yang bercakap tentang perkara ini dan tiada hala tuju atau dasar bagaimana isu ini akan ditangani sekiranya mana-mana gabungan memenangi pilihan raya. Antara isu mendesak pengundi muda termasuk pekerjaan, gaji dan kos sara hidup,” katanya.

Kishan yang merupakan pelajar tahun akhir Ijazah Sains Politik di Universiti Malaysia Sarawak (UNIMAS), berkata ramai rakan-rakannya tidak sabar untuk pulang ke kampung halaman untuk mengundi tetapi berhadapan dengan dilema sama ada menggunakan wang untuk tambang perjalanan bagi mengundi atau menggunakan duit itu untuk perbelanjaan makanan bulan depan,” katanya.

Kishan dan tiga rakannya mengasaskan gerakan yang dipanggil #SiswaBalik untuk mendekati belia yang belajar di Sarawak dan mendapati bahawa 76.7 peratus responden berharap untuk pulang ke kawasan pilihan raya mereka tetapi tidak dapat berbuat demikian kerana tambang perjalanan yang mahal.

“Apa yang lebih mengejutkan 49.7 peratus daripada mereka adalah pelajar yang berasal dari Sarawak, oleh itu kami memohon kepada Suruhanjaya Pilihan Raya (SPR) untuk membenarkan undi pos bagi pelajar dan kerajaan disaran bekerjasama dengan syarikat pengangkutan untuk mendapatkan kadar tambang berpatutan untuk pelajar menempah pengangkutan masing-masing,” ujarnya lagi.

Selain itu, seorang pelayan di sebuah kedai makan di Penanti, Muhammad Afiq Syazani, 21, berkata beliau mahu melihat calon PRU yang bersungguh-sungguh membawa penambahbaikan kepada kehidupan masyarakat di kawasan itu.

Beliau juga berkata mahu memangkah calon yang boleh menawarkan lebih banyak peluang pekerjaan yang bergaji lebih tinggi kepada penduduk di sini dan menaik taraf infrastruktur di kawasan perkampungan setaraf dengan kawasan bandar.

“Antara perkara yang boleh dilihat adalah dari segi infrastruktur jalan raya. Kebanyakan jalan di dalam kawasan kampung sempit dan sukar untuk diakses. Ini boleh menjadi masalah pada waktu puncak kerana ramai penduduk bekerja di kawasan luar.

“Tambahan pula, jika lebih banyak peluang pekerjaan diwujudkan, maka penduduk tidak perlu keluar jauh untuk mencari rezeki,” katanya.

SPR menetapkan hari pengundian pada 19 November dan pengundian awal pada 15 November.-  Bernama


Serangan Arab Saudi di kawasan perumahan Yaman korbankan 3 nyawa

SANA’A, 8 Jamadilawal 1443H, Isnin – Pesawat pejuang Arab Saudi telah mengebom kawasan perumahan di wilayah Hajjah di barat laut Yaman, membunuh sekurang-kurangnya tiga orang termasuk dua kanak-kanak, dan mencederakan dua yang lain.

Sumber keselamatan memberitahu media Yaman bahawa serangan udara maut itu menyasarkan sebuah rumah di daerah Harad Hajjah pada hari Ahad dan membakarnya.

Serangan itu membunuh seorang wanita berusia 60-an dan dua kanak-kanak serta mencederakan dua yang lain, tambah sumber itu.

Dia juga menyelar pakatan yang diketuai Arab Saudi kerana menyasarkan orang awam dan melakukan jenayah perang yang memalukan manusia.

Pada hari Sabtu, jet pejuang Arab Saudi mengebom lebih 50 kali beberapa wilayah Yaman, termasuk Ma’rib, Hudaydah dan Sa’ada.

Arab Saudi, yang disokong oleh Amerika Syarikat dan sekutu serantau, melancarkan perang ke atas Yaman pada Mac 2015, dengan matlamat membawa kerajaan bekas Presiden Abd Rabbuh Mansour Hadi kembali berkuasa sekali gus menumpaskan gerakan penentangan Ansarullah yang popular.

Peperangan itu telah menyebabkan ratusan ribu rakyat Yaman mati, dan berjuta-juta lagi kehilangan tempat tinggal.

Ia juga telah memusnahkan infrastruktur Yaman dan menyebabkan kebuluran meluas serta penyakit berjangkit di sana.

Di sebalik pengeboman Arab Saudi terhadap negara miskin itu, angkatan bersenjata Yaman dan Jawatankuasa Popular telah berkembang dalam menentang pencerobohan yang diketuai Arab Saudi dan meninggalkan Riyadh dan sekutunya terperangkap di negara ini. – Agensi


Myanmar isytihar gencatan senjata

PHNOM PENH, 6 Jamadilakhir 1443H, Ahad – Jeneral Min Aung Hlaing, pengerusi Majlis Pentadbiran Negara (SAC) Myanmar yang memerintah, mengisytiharkan gencatan senjata ketika bertemu dengan Perdana Menteri Kemboja Samdech Techo Hun Sen yang melawat Nay Pyi Taw pada 7 Januari.

Min Aung Hlaing memaklumkan Hun Sen bahawa kerajaan Myanmar sebelum ini telah mengisytiharkan gencatan senjata selama lima bulan dengan semua Pertubuhan Bersenjata Etnik (EAO) sehingga akhir Februari 2022, dan kini memutuskan untuk melanjutkannya sehingga akhir 2022.

Demikian menurut laporan Agensi Berita Vietnam (VNA) memetik kenyataan akhbar bersama yang dikeluarkan oleh Kementerian Luar Negeri dan Kerjasama Antarabangsa Kemboja.

Min Aung Hlaing menyeru semua pihak menerima gencatan senjata itu demi kepentingan negara dan rakyat, menamatkan semua tindakan keganasan dan bertenang sepenuhnya, tambah kenyataan itu.

Di pihak Hun Sen, beliau sangat menyokong langkah itu yang bertujuan meredakan ketegangan dan membolehkan dialog membina dalam kalangan pihak berkepentingan yang berkaitan untuk mencapai keamanan berkekalan dan pembangunan negara, kata kenyataan itu.

Min Aung Hlaing berkata, beliau mengalu-alukan penyertaan Duta Khas ASEAN ke Myanmar untuk menyertai rundingan gencatan senjata dengan EAO.

Menurut VNA, kedua-dua pemimpin itu turut menyokong pertemuan dengan pihak berkepentingan seperti Duta Khas ASEAN ke Myanmar dan Setiausaha Agung ASEAN, termasuk untuk menyampaikan bantuan kepada rakyat Myanmar.

Mereka berkata, adalah amat penting menyediakan mekanisme dan kemudahan yang sesuai untuk program vaksinasi COVID-19 serta pemberian bantuan kemanusiaan yang berkesan kepada orang yang memerlukan tanpa diskriminasi.

Kemboja bertanggungjawab sebagai Pengerusi ASEAN tahun ini dan Perdana Menterinya Hun Sen menjadi pemimpin asing pertama melawat Myanmar sejak rampasan kuasa Februari 2021. Lawatan dua hari beliau bertujuan mencari penyelesaian bagi menamatkan krisis politik yang sedang berlaku di Myanmar sejak rampasan kuasa itu.  – Bernama


Pemuda ISMA sertai persidangan Al-Quds dan Palestin di Turkiye

BANGI, 24 Muharam 1444H, Isnin – Gerakan Islam, Ikatan Muslimin Malaysia (ISMA) merupakan antara delegasi Malaysia yang menyertai Persidangan Belia Antarabangsa Penyokong Al-Quds dan Palestin kali ke-3 di Ankara, Turkiye.

Persidangan yang berlangsung semalam itu diwakili oleh Ketua Pemuda ISMA, Arifin Manan dan Naib Ketua Pemuda ISMA, Mohd Soufi Anual.

Menerusinya, satu perbincangan khas antara semua delegasi pertubuhan bukan kerajaan (NGO) Malaysia turut diadakan dengan penganjur.

Penganjur utama persidangan itu adalah Global Coalition of Youth and Sports for Quds and Palestine (GCYSP).

“Pemuda Ummah Adalah Nadi Al-Quds! Begitulah slogan untuk persidangan antarabangsa kali ini,” menurut hantaran di Facebook Pemuda ISMA, hari ini.

Pemuda ISMA memaklumkan, persidangan bertujuan menyemai kesedaran umat khususnya anak muda tentang isu Al-Quds serta membina jaringan hubungan dengan sahabat NGO luar negara.

Katanya lagi, di dalam persidangan itu, Pemuda ISMA berpeluang mendengar perkongsian beberapa strategi berkenaan pembebasan Palestin.

“Apa pun yang dilaksana dan dirancang, kuasa itu perlu direbut kembali. Bukan sahaja kuasa tampuk pimpinan satu negara, malah ia perlu merentasi kuasa global yang wujud.

“Tanpa cita-cita untuk kuasa itu diambil semula, selama-lamanya kita akan tersimpuh di takuk yang lama.

“Semoga perbincangan ini menjadi realiti yang akan membebaskan Palestin pada satu hari nanti. Insya-Allah. Takbir!,” katanya.


Letupan di Lubnan tiada kaitan aktiviti keganasan: Pakar

Pakar Kajian Strategik dan Antikeganasan Universiti Malaysia Perlis (UniMAP) Profesor Madya Dr Mohd Mizan Mohammad Aslam berkata, lebih memburukkan keadaan, negara itu mempunyai pelbagai masalah dalaman menjadikan situasi di Lubnan semakin mencengkam seterusnya memberi kesan yang besar.

“Apa berlaku di Beirut merupakan satu malapetaka besar, ini kerana negara itu sebenarnya mempunyai pelbagai masalah terutama perang saudara selama 15 tahun, ditambah dengan isu kemiskinan yang mana Lubnan juga antara negara miskin kerana hampir 50 peratus rakyat mereka berada pada paras kemiskinan.

“Negara itu juga mempunyai hutang yang sangat besar, ditambah pula dengan isu lain seperti pembunuhan bekas Perdana Menteri Rafiq Hariri pada 2005 dan Perdana Menterinya yang baharu, Hamad Hassan menghadapi pelbagai isu dalaman politik selain isu COVID-19,” katanya ketika dihubungi semasa program ‘Malaysia Petang Ini’ terbitan Bernama TV hari ini.

Beliau juga tidak menolak kemungkinan insiden letupan itu akan memberi peluang kepada kumpulan pengganas dan pihak yang tidak bersekutu dengan Lubnan untuk menyerang negara itu dalam tempoh ini.

Pakar Pengurusan Projek dan Bahan Tahan Impak Letupan Universiti Pertahanan Nasional Malaysia (UPNM) Profesor Madya Ir Dr Mohammed Alias Yusof pula tidak menolak kemungkinan letupan yang berlaku adalah disebabkan kebakaran dan letupan kecil pada amonium nitrat yang disimpan dalam gudang.

Beliau berkata, ammonium nitrat, yang juga komponen utama baja dan digunakan dalam industri pertanian, mudah terbakar dan ia tidak boleh meletup tanpa peledak.

“Kemungkinan disebabkan ada bahan letupan dalam kuantiti yang banyak disimpan di bawah gudang dan ia mengeluarkan gas atau gelombang pada kelajuan amat tinggi seterusnya meranapkan bandar dan kawasan sekelilingnya,” kata beliau.

Media antarabangsa hari ini melaporkan dua letupan besar menggegarkan Pelabuhan Beirut, Lubnan pada Selasa menyebabkan sekurang-kurangnya 73 orang terbunuh dan lebih 3,000 lagi cedera.

Letupan itu, yang berlaku di sebuah gudang di Pelabuhan Beirut pada kira-kira 6.10 petang waktu tempatan, menggegarkan hampir kesemua bangunan di seluruh bandar selain menyebabkan banyak nyawa terkorban dan kerosakan.

Punca sebenar letupan belum diketahui namun Menteri Dalam Negeri Mohammad Fahmi berkata, ia mungkin disebabkan bahan kimia yang disimpan di gudang pelabuhan itu meletup. -Bernama


Empat kru, 14 pemancing hilang bot disyaki karam di Langkawi

ALOR SETAR, 24 Rejab 1443H, Sabtu –  Sebuah bot yang dipercayai membawa empat kru dan 14 pemancing hilang selepas bot dinaiki mereka disyaki karam di kedudukan 9.4 batu nautika barat Pulau Beras Basah dekat Langkawi hari ini.

Pengarah Agensi Penguatkuasaan Maritim Malaysia (Maritim Malaysia) Kedah dan Perlis, Laksamana Pertama Maritim Mohd Zawawi Abdullah berkata, insiden itu dipercayai berlaku pada kira-kira 2 petang tadi.

“Kita telah menggerakkan aset iaitu KM Tenggol, Bot Perkasa 1225 dan Bot Penyelamat 5 bagi operasi mencari dan menyelamat sebaik menerima laporan berhubung kejadian itu.

“Maklumat berhubung kejadian itu turut disalurkan kepada Tentera Laut Diraja Malaysia, Polis Diraja Malaysia, Jabatan Bomba dan Penyelamat Malaysia, Angkatan Pertahanan Malaysia serta komuniti nelayan setempat,” menurutnya dalam kenyataan hari ini.

Beliau berkata, sektor operasi telah diperluas daripada lima batu nautika hingga 10 batu nautika berikutan penemuan beberapa objek yang timbul di permukaan air seperti tong ikan, tin biskut dan gabus yang dipercayai milik bot terbabit.

“Penemuan barangan itu adalah pada jarak 4.8 batu nautika barat daya dari posisi akhir bot berkenaan dilaporkan hilang. Sehingga kini, pencarian masih dilakukan bagi mengesan bot berkenaan.

“Aset Maritim juga telah ditempatkan di sektor berkeluasan 10 batu nautika bersama aset agensi yang lain,” katanya. – Bernama


Kajian ‘gender ketiga’ SUHAKAM melampaui norma masyarakat

BANGI, 6 Zulkaedah 1442H, Khamis – Kerajaan perlu segera menilai kewujudan Suruhanjaya Hak Asasi Manusia (SUHAKAM) demi keharmonian negara.

Menyuarakan desakan itu, Presiden BERJASA, Ustaz Haji Zamani Ibrahim berkata, sekiranya kewujudan SUHAKAM lebih membawa mudarat kepada semua pihak adalah lebih baik dibubarkan.

Atau katanya, boleh diganti barisan pimpinannya dengan individu yang berjiwa negarawan, agamawan dan berwibawa.

Katanya, menjadi tanda tanya seluruh rakyat Malaysia apabila pada 14 Jun yang lalu, SUHAKAM dengan terang tanpa bersuluh mencari penyelidik untuk mengkaji berkaitan gender ketiga hingga ke tahap boleh memungkinkan pengiktirafan terhadap golongan ini berlaku.

Beliau menyifatkan tindakan itu sebagai sesuatu yang melampaui norma kehidupan masyarakat di Malaysia bahkan seperti tidak menghormati agama Islam sebagai agama yang tertinggi di dalam Perlembagaan.

“Dan semalam, Pesuruhjaya SUHAKAM pula mengeluarkan kenyataan bahawa ini adalah salah faham sahaja dan diminta untuk mereka bebas meneruskan kajian tersebut.

“Melihat kepada keberanian ini, kita tidak merasa terkejut kerana inilah orang sama yang pernah dalam sejarah memperjuangkan golongan lelaki transgender untuk berpakaian wanita.

“Kurangnya sensitiviti pimpinan badan kerajaan terhadap pandangan agama dalam apa jua pembentukan polisi akhirnya boleh sahaja mengakibatkan tindakan sebegini,” katanya dalam kenyataan hari ini.

Pada masa sama, Ustaz Zamani meminta SUHAKAM melihat semula objektif sebenar penubuhan agensi tersebut di mana mereka perlu fokus kepada pencerobohan hak asasi manusia yang sebenar tanpa perlu mengotorinya dengan agenda yang mengarut ini.

Katanya, SUHAKAM sepatutnya peka dengan adat resam dan budaya di Malaysia yang sama sekali tidak akan dipersetujui oleh segenap lapisan masyarakat.

“Pengiktirafan hak jantina ketiga ini boleh jadi membawa kepada perlakuan jenayah hubungan sejenis mengikut (377A dan 377C Kanun Keseksaan dan Seksyen 25 Akta Kesalahan Jenayah Syariah Wilayah – Wilayah Persekutuan 1997).

“Jadi, masih relevankah peruntukan diberikan kepada penubuhan agensi ini sekiranya masih gigih dan terlebih vokal dalam memperjuangkan perkara sebegini?

“Seandainya kajian dan proses seterusnya diluluskan dan tidak dicabar, kita khuatir lebih banyak yang luar dari batas akan menjadi tuntutan golongan LGBT atas nama kebebasan hak asasi,” katanya.

Atas dasar itu juga, beliau meminta kerajaan tegas memandang perkara ini sebagai satu musibah yang melanda negara.

“Kebebasan yang mengikut pandangan Barat adalah satu perkara yang melampau sehingga boleh mengubah identiti negara bahkan jati diri generasi kita. Bertindaklah sebelum terlambat.

“BERJASA merasakan sepatutnya pihak kerajaan turut merasai keterlanjuran SUHAKAM ini. Apakah faedah yang diperolehi oleh negara setelah memperuntukkan dana yang cukup besar. Oleh itu, menilai semula SUHAKAM perlu disegerakan demi keharmonian negara,” katanya.


MCA patut duduk diam, tak ganggu tugas polis larang penjualan arak

BANGI, 26 Syawal 1442H, Isnin – Kenyataan pemimpin MCA menyamakan arak dengan minuman bergas untuk dibenarkan beroperasi ketika Perintah Kawalan Pergerakan (PKP) penuh bukan hanya dangkal, bahkan satu penghinaan kepada umat Islam serta Perlembagaan Persekutuan.

Sebelum ini, Setiausaha Agung MCA, Datuk Seri Chong Sin Woon dilaporkan mengkritik tindakan Polis Diraja Malaysia (PDRM) meletakkan perniagaan minuman keras di bawah bukan ‘essential services’ dan tidak membenarkan kedai menjual arak beroperasi.

Memetik laman web MCALantian.org, Sin Woon mendakwa, arahan penutupan ruang jualan arak di premis perniagaan sebagai tindakan penguatkuasaan yang melampau.

Membidas kenyataan pemimpin parti berasaskan kaum itu, Ketua Penerangan Barisan Jemaah Islamiah Se-Malaysia (BERJASA), Hazwan Mohamad berkata, arak telah memberikan banyak mudarat kepada sistem kehidupan manusia.

“Beribu mangsa telah menjadi korban sekali pun bukan peminum tegar arak. Jelas membuktikan bahawa arak bukan sahaja patut dihadkan pada waktu PKP sahaja, tetapi sepanjang masa.

“Bahkan, negara Barat lain pun sudah lama mengetatkan penjualan arak dan minuman alkohol ini kepada umum,” katanya dalam kenyataan, hari ini.

Malangnya, Hazwan berkata, Malaysia sahaja masih membenarkan penjualan arak bahkan di kedai-kedai serbaneka 24 jam.

“Justeru, saya ingin mengingatkan kepada pimpinan MCA, jangan pertikai keputusan kerajaan untuk menghentikan operasi kilang arak dan penjualannya. Anda tidak mati jika tidak minum arak!

“Saya ingin beritahu dan ingatkan Setiausaha Agung MCA itu supaya duduk diam dan tidak mengganggu urusan pihak polis dalam menjalankan tugas, terutamanya menghalang perniagaan arak beroperasi sepanjang PKP ini,” katanya.


Ketuanan Melayu

KHALID Samad samakan Ketuanan Melayu dengan Zionisme, Nazism dan White Supremacy

Faktornya kerana dia BODOH dan tak tahu sejarah:

1. Zionisme merupakan gerakan nasionalisme Yahudi antarabangsa yang telah merampas negara Palestin, membunuh puluhan ribu rakyat Palestin (majoritinya kanak-kanak) kerana menganggap selain bangsa Yahudi adalah binatang/anjing yang tiada nilai dan amat hina

2. Nazism pula merupakan fahaman totalitarian/dictatorial/intense nasionalism yang diketuai oleh Adolf Hitler di German (Censellor Germany 1933).

Ia membawa ideologi Aryan Volk/Herren Volk (pure German race) sebagai master race (master human) yang berdarah mulia dan ditugaskan untuk menghapuskan secara total bangsa lain bagi menguasai dunia (satu-satunya misi gerakan Nazi)

3. Nazism membunuh secara amat kejam (tembak, gas beracun, siksa kelaparan, kerja buruh & bunuh diri) bangsa lain termasuklah 2.7 juta warga Yahudi dalam peristiwa Holocaust dan WW2

4. Manakala White Supremacy pula ialah kepercayaan bahawa orang berkulit putih lebih mulia dan layak memerintah bangsa lain

5. White Supremacy menyebabkan Atlantic Slave Trade iaitu peristiwa berdarah dalam sejarah kemanusiaan, dari kurun 16-18 dianggarkan lebih 12 juta hamba Afrika dijual dan hampir 1.5 juta mati dalam perjalanan laut

6. Selain itu White Supremacy juga melahirkan Jim Crow Laws (racial segregation) di Amerika Syarikat pada akhir kurun 19 hingga kurun 20, White Australia Policy di Australia dan dasar Apartheid di South Africa pada tahun 1948-1990

Apa persamaan antara semua ini dengan Ketuanan Melayu?

Boleh Khalid Samad atau sesiapa yang bersetuju dengannya datangkan fakta sejarah yang membuktikan persamaan tersebut?

Ir Ts Lukman Al Hakim


COVID-19 di Indonesia terus meningkat, catat 3,989 kes baharu

JAKARTA, 2 Safar 1442H, Ahad – Kes jangkitan baharu COVID-19 di Indonesia terus meningkat hari ini, dengan 105 lagi kematian direkodkan dalam tempoh 24 jam, kata Kementerian Kesihatan negara itu.

Setakat hari ini, sebanyak 3,989 kes jangkitan baharu dilaporkan menjadikan jumlah keseluruhan kepada 244,676.

Angka korban juga meningkat kepada 9,553 orang setakat hari ini, kata kementerian itu.

Seramai 2,977 orang juga telah dibenarkan keluar dari hospital, menjadikan kes pulih setakat ini kepada 177,327.

Wabak pandemik itu kini merebak ke 34 wilayah di seluruh Indonesia.

Dalam tempoh 24 jam, Jakarta merekodkan 1,138 kes baharu, Jawa Barat 427 kes, Jawa Timur 336 kes, Jawa Tengah 303 kes dan Riau 298 kes. – Agensi


Logo halal tak sah, mi segera bernilai RM1.49 juta dirampas

BANGI, 23 Jamadilawal 1442H, Khamis – Produk mi segera bernilai RM1.49 juta dirampas dalam serbuan di sebuah syarikat di Rawang semalam kerana menyalahgunakan logo halal Jabatan Kemajuan Islam Malaysia (Jakim).

Serbuan kira-kira jam 12 tengah hari itu mendapati, syarikat terbabit menggunakan logo halal yang telah dibatalkan disebabkan operasi syarikat berkenaan gagal mematuhi standard pemegang sijil halal seperti yang ditetapkan oleh Jabatan Agama Islam Selangor (JAIS).

Antaranya adalah kerana premis itu kotor dan bahan mentah diletakkan di atas lantai kilang.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Selangor, Muhamad Zikril Azan Abdullah berkata, ketika serbuan, pihaknya menemui sejumlah 1,128,872 pek mi segera pelbagai perisa yang menggunakan logo halal yang telah dibatalkan penggunaannya.

Turut ditemui adalah sejumlah 258 gulung dan 2,696,00 plastik pembungkus serta hampir 42,000 unit kotak pembungkus yang menggunakan logo halal yang telah dibatalkan penggunaan oleh JAIS.

“Wakil syarikat terbabit telah memaklumkan pihaknya telah membuat permohonan rayuan ke atas penarikan sijil halal syarikatnya, namun permohonan itu ditolak berikutan terdapat teguran yang dibuat gagal diambil tindakan sewajarnya dalam tempoh yang ditetapkan,” katanya seperti dilapor Sinar Harian, hari ini.

Beliau berkata, kes disiasat di bawah Perenggan 4 Perintah Perihal Dagangan (Takrif Halal) 2011.

Muhamad Zikril turut memberi amaran dan peringatan kepada mana pengilang atau pembuat makanan dan minuman di Selangor khususnya supaya tidak menggunakan logo halal atau apa-apa ungkapan halal dengan sewenang-wenangnya tanpa kebenaran pihak berkuasa berwibawa.

“Penalti berat akan dikenakan terhadap mana-mana individu yang ingkar,” katanya.


Guru agama perlu fahami pegangan Ahli Sunnah Wal Jamaah: Raja Muda Perlis

KANGAR, 10 Ramadan 1443H, Selasa – Raja Muda Perlis, Tuanku Syed Faizuddin Putra Jamalullail menitahkan agar guru agama di negeri ini memahami dan berpegang teguh kepada manhaj Ahli Sunnah Wal Jamaah seperti termaktub dalam Undang-Undang Tubuh Negeri Perlis.

Baginda bertitah guru agama yang mengajar di Perlis juga perlu mendapat tauliah daripada Jabatan Mufti Perlis bagi mengelak daripada dikenakan tindakan mengikut Seksyen 33 Enakmen Jenayah Dalam Syarak dan Seksyen 119 Enakmen Pentadbiran Agama Islam Negeri Perlis.

Tuanku Syed Faizuddin bertitah kedudukan guru agama dan murabbi adalah mulia di sisi agama malah mereka mempunyai tanggungjawab mendidik umat Islam untuk kekal berada di jalan yang benar.

“Sudah tentu peranan ini akan menentukan nasib dan keadaan ummah pada masa hadapan. Jentera pentadbiran kerajaan negeri dan Persekutuan yang berkhidmat di Perlis juga hendaklah memahami peranan guru dan para murabbi.

“Dalam hal ini, bantuan daripada agensi agama Persekutuan khususnya Jabatan Kemajuan Islam Malaysia (Jakim) adalah diperlukan bagi memastikan proses pemahaman  dipermudahkan bagi mereka yang berkaitan,” titah baginda ketika merasmikan Multaqa Murabbi Ummah Peringkat Negeri Perlis Tahun 2022 di Masjid Tuanku Syed Putra Jamalullail di sini, semalam.

Hadir sama Menteri di Jabatan Perdana Menteri (Hal Ehwal Agama), Datuk Idris Ahmad dan Mufti Perlis, Datuk Dr Mohd Asri Zainul Abidin. – Bernama


Jejas imej Malaysia, Seniman buat laporan polis filem karya Namawee

KUALA LUMPUR, 25 Rabiulakhir 1442H, Jumaat – Persatuan Seniman hari ini membuat laporan polis terhadap filem “Babi” karya Wee Meng Chee atau Namawee yang ditayangkan di luar negara kerana dipercayai mempunyai unsur perkauman dan didakwa telah menjejaskan imej Malaysia.

Setiausaha Agung Seniman Mohd Hafiz Mohd Nafiah berkata selepas menonton klip video filem itu, secara peribadi beliau berpendapat terdapat unsur-unsur perkauman di dalam filem itu meskipun dikatakan ia dibuat berdasarkan kisah benar.

Beliau berkata pihaknya bersikap terbuka bagi mana-mana pihak di negara ini yang mahu menerbitkan sebarang filem, namun ia harus berpandukan garis panduan ditetapkan Perbadanan Kemajuan Filem Nasional Malaysia (Finas) dan Lembaga Penapis Filem.

“Kami tidak menyekat mana-mana pihak untuk membuat filem yang kritis tetapi kita kena faham bahawa Malaysia merupakan sebuah negara yang hidup dengan pelbagai kaum.

Selain itu, kami juga menggesa agar Suruhanjaya Komunikasi dan Multimedia Malaysia (MCMC) untuk menyekat filem berkenaan di mana-mana platform media sosial termasuklah di YouTube,” katanya kepada pemberita selepas membuat laporan polis di Balai Polis Taman Melawati, di sini.

Filem berkenaan didakwa mengisahkan tentang kejadian sebenar keganasan dan rusuhan kaum yang berlaku di sebuah sekolah menengah di selatan tanah air pada tahun 2000.

Sementara itu, Ketua Polis Daerah Ampang Jaya ACP Mohamad Farouk Esha ketika dihubungi Bernama mengesahkan menerima laporan berkenaan. – Bernama


Ahmad Zahid tahu penyelewengan dana YAB sejak 2014 – Pendakwaan

KUALA LUMPUR, 11 Rabiulawal 1443H, Isnin – Mahkamah Tinggi di sini hari ini diberitahu bahawa Datuk Seri Dr Ahmad Zahid Hamidi sebenarnya mengetahui tentang penyelewengan dana Yayasan Akalbudi (YAB) sejak 2014.

Timbalan Pendakwa Raya Datuk Raja Rozela Raja Toran berkata, bekas Timbalan Perdana Menteri itu bagaimanapun meletakkan kesalahan dan menuding jari kepada bekas Setiausaha Eksekutifnya, Mejar Mazlina Mazlan @ Ramly.

“Malah, pendakwaan berani katakan bahawa tertuduh bertekad untuk menjadikan Mejar Mazlina sebagai kambing hitam bagi menutup kesalahannya.

“Kami berhujah bahawa tertuduh perlu bertanggungjawab atas tindakan Mejar Mazlina. Berdasarkan keterangan, jelas bahawa beliau hanya mengikut perintah ketika menyediakan cek terbabit,” katanya.

Beliau berkata demikian ketika berhujah di akhir kes pendakwaan dalam perbicaraan Ahmad Zahid, yang berdepan 47 pertuduhan melakukan pecah amanah jenayah, rasuah dan pengubahan wang haram membabitkan dana YAB.

Raja Rozela berkata, keterangan yang dikemukakan pendakwaan ialah pengeluaran cek YAB oleh Mazlina dibuat dalam pengetahuan dan berdasarkan arahan tertuduh dan kenyataan bahawa Ahmad Zahid tidak mengetahuinya adalah tidak benar.

Beliau berkata, Mazlina menyediakan cek itu atas arahan tertuduh, sama ada cek yang ditandatangani atau dicap bagi membayar kad kredit atau membeli insurans dan cukai jalan.

Timbalan Pendakwa Raya itu berkata, Mazlina adalah seorang saksi yang boleh dipercayai malah tindak-tanduknya adalah konsisten dengan anggota tentera yang mematuhi arahan pegawai atasannya.

“Kami berhujah amat mudah untuk menghargai hakikat bahawa Mazlina berterus-terang dalam maklum balasnya kepada peguam semasa disoal balas. Beliau sedia mengakui kesilapannya dan tidak berusaha untuk mencantikkan keterangannya.

“Beliau konsisten dalam keterangannya berhubung kebenaran dan kelulusan yang diberikan tertuduh kepadanya berhubung penggunaan cek YAB serta cap tandatangan Ahmad Zahid. Pendek kata, keterangan beliau tetap utuh sepanjang tiga peringkat pemeriksaan,” katanya.

Raja Rozela juga berhujah bukti yang dikemukakan secara langsung, keadaan persekitaran dan berdokumen mewajarkan tertuduh membela diri terhadap semua pertuduhan.

Beliau berkata, berdasarkan hujah dan bukti yang dikemukakan, satu kes prima facie telah dibuktikan dengan jelas berhubung kesemua 12 pertuduhah pecah amanah jenayah terhadap tertuduh.

“Kami telah membuktikan bahawa tertuduh memiliki mens rea yang diperlukan untuk melakukan kesalahan itu melalui bukti yang dikemukakan secara langsung, dan dengan mengguna pakai anggapan statutori mengikut Seksyen 409B Kanun Keseksaan.

“Tertuduh juga telah menyeleweng dana YAB yang terdapat dalam akaun semasa dan tujuh akaun simpanan tetap yang diamanahkan kepadanya,” kata beliau.

Ahmad Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit wang milik YAB.

Perbicaraan di hadapan Hakim Datuk Collin Lawrence Sequerah bersambung Rabu ini. – Bernama


PNGK STPM 2020 meningkat

KUALA LUMPUR, 20 Zulkaedah 1442H, Khamis – Peperiksaan Sijil Tinggi Persekolahan Malaysia (STPM) 2020 menyaksikan peningkatan dalam Purata Nilai Gred Kumulatif (PNGK).

PNGK bertambah baik dengan skor 2.78 berbanding 2.77 pada STPM 2019.

Ahli Majlis Peperiksaan Malaysia (MPM), Profesor Datuk Dr Wahid Razzaly berkata, ia meningkat sebanyak 0.01.

“Namun, dari segi pencapaian keseluruhan calon, pencapaian calon STPM 2020 dianggap sama dengan pencapaian STPM 2019 kerana peningkatannya kecil.

“Perbezaan peningkatan ini tidak menggambarkan signifikan yang besar bagi calon STPM 2020 secara keseluruhan, berbanding dengan calon STPM 2019,” katanya dalam sidang media dalam talian, hari ini.

Katanya, sejumlah 741 calon (atau 1.72 peratus) memperoleh PNGK 4.00 dan dari 741, sejumlah 554 (atau 74.76 peratus) calon berasal dari keluarga berpendapatan rendah.

Sebanyak 23 calon memperoleh 5A dalam semua lima mata pelajaran yang mereka ambil, penurunan daripada 42 calon dalam STPM 2019.

Sementara 718 memperoleh 4A pada STPM 2020, ia juga merupakan penurunan daripada 760 calon dalam STPM 2019.

Jumlah calon yang mendapat PNGK 4.00 juga, katanya, telah menurun daripada 802 pada tahun sebelumnya.

“Secara keseluruhan, jumlah calon yang mendapat PNGK 4.00 – yang semuanya seperti dalam lima mata pelajaran atau empat mata pelajaran yang mereka ambil – telah menurun dari 802 calon di STPM 2019 menjadi 741 calon.

“Ini adalah penurunan 61 calon (atau 7.61 peratus). Terdapat peningkatan dalam jumlah calon yang memperoleh PNGK 3.09; dari 33.45 peratus pada 2019 hingga 33.69 peratus pada 2020,” kata Wahid.

Manakala, dari segi perbandingan pencapaian PNGK calon bandar dengan calon luar bandar, Wahid memberitahu, PNGK calon bandar masih mengatasi calon luar bandar dengan PNGK masing-masing 2.80 dan 2.78.

Katanya, perbezaan jurang pencapaian antara bandar dengan luar bandar itu sama seperti peperiksaan STPM 2019 iaitu sebanyak 0.02 mata.

Selain itu, Wahid memaklumkan, semua 23 mata pelajaran yang ditawarkan dalam peperiksaan STPM 2020 mencatatkan kadar lulus lebih dari 70 peratus.

Penetapan standard STPM 2020 dilaksanakan dengan cekap, katanya, melalui Mesyuarat Jawatankuasa Persijilan STPM 2020, dengan nasihat dan pengawasan Cambridge Assessment International Education, UK.

“Nasihat dan pengawasan berterusan ini bertujuan untuk mempertahankan standard yang telah dilaksanakan sejak STPM 1982 dan kerana STPM diterima secara global,” katanya.


Israel tangkap pakar geografi Palestin

BAITULMAQDIS, 18 Zulkaedah 1441H, Jumaat – Rejim pengganas Israel makin bertindak melampau apabila menangkap Ketua Jabatan Pemetaan di Arab Studies Society, Khalil Tafakji di Baitulmaqdis tanpa alasan munasabah, lapor Anadolu.

Satu sumber dalam keluarga Tafakji memberitahu kepada agensi berita, polis dan pegawai perisikan Israel menyerbu jabatan itu dan menceroboh harta benda.

Dakwanya, selepas menggeledah rejim Zoinis menangkap Tafakji, yang juga pakar dalam penempatan Israel – memantau jualan hartanah Palestin kepada Yahudi.

Sumber itu, yang meminta tidak disebutkan namanya menjelaskan bahawa polis dan perisikan Israel tidak memberi alasan ketika membuat serbuan dan menangkap Tafakji.

Takfaji adalah pakar terkemuka dalam urusan penempatan Israel dan mendokumentasikan kegiatan mereka di wilayah Palestin yang dijajah.

Sebelum ini pakar Geografi pernah ditahan pada bulan Februari.

Baru-baru ini negara haram Israel telah meningkatkan sasarannya terhadap tokoh-tokoh Palestin di Baitulmaqdais. – Agensi


Jumlah kemasukan kes COVID-19 ke ICU meningkat 94 peratus di Lembah Klang

KUALA LUMPUR, 7 Syawal 1442H, Rabu – Jumlah kemasukan kes COVID-19 ke Unit Rawatan Rapi (ICU) termasuk kes yang disyaki atau kemungkinan dijangkiti di Lembah Klang telah meningkat sebanyak 94 peratus berbanding dua minggu lepas, kata Ketua Pengarah Kesihatan Tan Sri Dr Noor Hisham Abdullah.

Dalam catatan di laman Facebooknya, Dr Noor Hisham berkata situasi di Selangor, Kuala Lumpur dan Putrajaya kini amat teruk dengan 79 peratus katil ICU di hospital COVID-19 di negeri berkenaan telah digunakan untuk merawat pesakit COVID-19.

“Hospital COVID-19 telah meningkatkan jumlah katil ICU yang diperuntukkan untuk pesakit COVID-19, melalui pengubahan semula wad biasa. Bagaimanapun, ini juga mengurangkan peluang pesakit bukan COVID untuk mendapatkan rawatan kritikal yang betul.

“Sistem penjagaan kesihatan di Lembah Klang berada kini berada dalam tekanan yang luar biasa. Petugas barisan hadapan sudah lesu dan kepenatan. Tolonglah kami agar kami masih dapat menolong anda apabila bila tiba masa dan waktunya,” katanya.

Beliau juga menggesa orang ramai agar terus mematuhi prosedur operasi standard (SOP) dan kekal berada di rumah jika tiada urusan penting di luar.

Malaysia hari ini merekodkan jumlah kes COVID-19 harian tertinggi iaitu 6,075 kes. – Bernama


Guru arah murid tampar rakan muslim cetus kemarahan awam

NEW DELHI, 10 Safar 1445H, Ahad – Pihak berkuasa India memberi jaminan untuk mengambil tindakan susulan insiden seorang guru sekolah rendah mengarahkan muridnya secara bergilir-gilir menampar rakan sekelas mereka yang beragama Islam.

Jaminan itu dibuat selepas rakaman kejadian berkenaan tular dan mencetuskan kemarahan awam di media sosial.

Rakaman kejadian itu memaparkan guru sebuah sekolah swasta di negeri Uttar Pradesh mengarahkan muridnya memukul rakan berusia tujuh tahun, kononnya mangsa tersalah jadual subjek peradaban.

“Kenapa awak pukul di perlahan-lahan? Pukul dia dengan kuat,” demikian arahan guru terbabit kepada seorang muridnya, dan pada masa sama mangsa juga dalam keadaan menangis.

Penguasa polis, Satyanarayan Prajapat berkata, rakaman itu telah disahkan.

“Tindakan jabatan akan diambil terhadap guru terbabit,” katanya dalam video yang disiarkan di media sosial.

Bapa mangsa membuat laporan polis di daerah Muzaffarnagar, di mana kejadian itu berlaku.

Kumpulan hak asasi manusia berkata, jenayah kebencian dan keganasan terhadap minoriti Islam di India semakin meningkat sejak Perdana Menteri Hindu-nasionalis, Narendra Modi memegang jawatan pada 2014.

Rakaman itu menimbulkan kekecewaan meluas pengguna media sosial, dengan ketua pembangkang, Rahul Gandhi menyalahkan pemerintah, Parti Bharatiya Janata (BJP) kerana mencetuskan sikap tiada toleransi agama di negara majoriti Hindu.- Agensi


Ahli Parlimen perlu sokong Belanjawan 2021

KUALA LUMPUR, 10 Rabiulawal 1442H, Selasa – Kesemua Ahli Parlimen perlu menghayati titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan menyokong Belanjawan Negara 2021 yang akan dibentangkan di sidang Parlimen pada 6 November ini.

Pengarah Eksekutif Majlis Tindakan Ekonomi (MTE), Tan Sri Dr Noor Azlan Ghazali berkata, sokongan tersebut penting kerana Belanjawan 2021 diperlukan dalam usaha melawan pandemik COVID-19 dan memastikan kelangsungan ekonomi negara secara keseluruhannya.

“Apa yang kita nak sampaikan kepada semua Ahli Parlimen ialah isu politik itu adalah (cuma isu) di antara mereka, tetapi apa pun yang berlaku mereka perlu memastikan bahawa negara mempunyai peruntukan mencukupi.

“Sehingga hari ini, kerajaan telah membelanjakan berbilion ringgit untuk melawan COVID-19, dan sekarang ini kita berhadapan dengan gelombang ketiga, jadi saya percaya kita perlu menyediakan peruntukan mencukupi,” katanya dalam rancangan Ruang Bicara bertajuk ‘Titah Agong Amanat Dijunjung’ yang disiarkan di Bernama TV, malam tadi.

Terdahulu, Al-Sultan Abdullah menegaskan, Belanjawan Negara 2021 yang akan dibentangkan di sidang Parlimen akan datang adalah amat penting kepada rakyat.

Menurut baginda, Belanjawan 2021 itu amat penting kepada rakyat dalam menangani wabak COVID-19 dan memulihkan ekonomi negara.

Mengulas lanjut, Tan Sri Noor Azlan berkata, semasa gelombang pertama wabak COVID-19, negara telah berjaya mengawalnya malah data ekonomi juga menunjukkan terdapat tanda-tanda pemulihan ekonomi.

Namun, apabila gelombang ketiga berlaku, aktiviti ekonomi negara sekali lagi terkesan, katanya.

“Keadaan ekonomi secara keseluruhan kini memang terjejas dan banyak segmen dalam masyarakat terkesan akibat COVID-19, terdapat kes kehilangan pekerjaan malah ada juga perniagaan terjejas.

“Tanggunjawab (Ahli Parlimen) tetap kepada rakyat, berilah sokongan (pada belanjawan). Kesejahteraan rakyat merupakan perkara paling penting,” katanya. – Bernama


Anwar ingatkan Hadi jangan guna naratif kolot serang kerajaan

KUALA LUMPUR, 14 Zulkaedah 1444H, Sabtu – Perdana Menteri, Datuk Seri Anwar Ibrahim meminta Presiden PAS, Tan Sri Abdul Hadi Awang agar tidak menggunakan naratif kolot dan jumud, untuk menyerang Kerajaan Perpaduan.

Sebaliknya, Anwar menegaskan Abdul Hadi atau pembangkang harus menilai dari segi dasar kerajaan dan bukannya mengenai jumlah majoriti parti Islam atau bukan Islam.

Pengerusi Pakatan Harapan (PH) itu berkata sebagai sebuah negara pelbagai kaum, dalam mengangkat penghayatan Islam, hak bukan Islam juga harus dipelihara bagi menjamin keamanan negara.

“Yang penting dasar, di mana dasar yang kita (kerajaan) tinggalkan Islam, yang kita khianat orang Melayu, di mana yang kita curi tanah Melayu, curi saham, curi projek-projek di mana?

“Ini yang patut kita nilai, jangan gunakan naratif kolot dan jumud,” katanya kepada pemberita selepas merasmikan pameran ‘Lukisan Orientalis: Cerminan Atau Bayangan?’, di Muzium Kesenian Islam Malaysia di sini, semalam.

Anwar berkata demikian bagi mengulas kenyataan Abdul Hadi, yang mendakwa PH tidak sesuai menjadi kerajaan dan memimpin negara kerana gabungan politik itu dikuasai parti bukan Islam.

Mengulas lanjut, Anwar berkata, beliau tidak mahu rakyat dipesongkan dengan sentimen seperti yang didakwa Abdul Hadi.

Menurutnya, kejayaan sesebuah kerajaan ialah mempertahankan Perlembagaan; meningkatkan makna budaya, bahasa dan Islam; membasmi kemiskinan dan menjaga keharmonian antara kaum.

Beliau berkata, menghentikan amalan menggunakan kuasa atau kedudukan untuk merompak harta rakyat, juga perkara yang harus ditekankan kerajaan dan pembangkang.

“Kalau tengok naratif yang lama-lama dalam kalangan orang yang ada kes kalau ikut, kalau diteliti betul-betul dia takut untuk disiasat, kamu sudah ambil, pulangkan balik. Itu sahaja yang saya perlukan,” katanya. – Bernama


UMNO persembah calon MB kepada Sultan Perak

IPOH, 22 Rabiulakhir 1442H, Selasa – Calon Menteri Besar Perak yang baharu daripada Umno bukan sahaja mempunyai sokongan majoriti, malah lebih daripada mencukupi, kata Presidennya Datuk Seri Dr Ahmad Zahid Hamidi.

Beliau berkata nama calon itu juga telah dipersembahkan kepada Sultan Perak Sultan Nazrin Shah semasa beliau menghadap baginda di Istana Kinta di sini pagi ini.

“Itulah (nama calon) yang kita telah persembahkan dan saya amat yakin ada sokongan majoriti lebih daripada mencukupi.

“Saya telah diperkenankan oleh Sultan Perak untuk menghadap dan persembahkan surat memohon untuk perkenan bagi mempertimbangkan calon Menteri Besar Perak,” katanya kepada pemberita selepas menghadap Sultan Nazrin selama kira-kira setengah jam.

Dewan Undangan Negeri (DUN) Perak mempunyai 59 Ahli DUN (ADUN) dan majoriti mudah adalah sebanyak 30.

Hadir sama ADUN Kota Tampan Datuk Saarani Mohamad yang juga Pengerusi Badan Perhubungan UMNO Negeri Perak.

Ahmad Zahid berkata pengumuman nama calon Menteri Besar akan dibuat menerusi kenyataan oleh pihak Istana.

Ahmad Zahid yang juga Pengerusi Barisan Nasional (BN) mengulangi komitmen supaya persepakatan dan kerjasama kerajaan Perikatan Nasional (PN) di Perak antara UMNO, Bersatu dan PAS dapat diteruskan.

Selain nama Saarani, turut disebut-sebut ialah Datuk Shahrul Zaman Yahya yang juga ADUN Rungkup.

Jawatan Menteri Besar Perak kini kosong selepas Datuk Seri Ahmad Faizal Azumu meletak jawatan Sabtu lepas setelah gagal mendapat sokongan dalam usul undi percaya majoriti Ahli Dewan terhadap Menteri Besar semasa sidang DUN sehari sebelumnya.

Menerusi usul yang dibawa Datuk Abd Manap Hashim (BN-Pengkalan Baharu), Ahmad Faizal yang juga ADUN Chenderiang hanya memperoleh 10 sokongan berbanding 48 menentang, manakala satu berkecuali.

DUN Perak merangkumi 25 BN, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi. – Bernama


Alam Melayu berpotensi dibangunkan jika ummah serantau bersatu

BANGI, 16 Rabiulawal 1445H, Isnin – Ikatan Muslimin Malaysia (ISMA) yakin alam Melayu mempunyai potensi besar untuk dibangunkan sekiranya umat Islam serantau saling bersatu padu.

Sebagai gerakan Islam yang kehadapan, ISMA melihat wujud keperluan untuk membuat pembaharuan dalam gerak kerja Harakah Islamiyah, khususnya meliputi kesatuan institusi ummah di rantau ini.

Apatah lagi, setelah melihat pelbagai peristiwa dan perkembangan di peringkat global beberapa tahun kebelakangan ini, yang memberi kesan besar kepada corak pemikiran serta gerak kerja Harakah Islamiyah.

Untuk merealisasikan perkara itu, Amir ISMA, Ustaz Abdullah Zaik Abdullah berkata, perlunya pendekatan baharu untuk memulakan perjalanan dan pemikiran yang baharu bagi menempuh 100 tahun ke hadapan.

“Saya telah sampaikan mengenai peri pentingnya Harakah Islamiyah untuk melakukan kajian dan murajaah (semakan semula) perjalanan dakwah mereka, menilai kelebihan dan kekurangan, menyemak cara kerja dan pemikiran, adakah masih sesuai dan relevan untuk digunakan pada masa kini dan akan datang.

“Maka, salah satu usaha awal yang kita setuju untuk mulakan ialah kesatuan umat Islam di rantau ini,” katanya dalam kenyataan.

Menurut Ustaz Abdullah Zaik, alam Melayu sebenarnya mempunyai persamaan yang hampir dalam semua aspek seperti akidah, agama, bahasa dan mazhab, berbanding perbezaan yang mungkin hanya sedikit.

“Sehingga kini, tiada institusi kuat yang menyatukan antara kita yang menyebabkan kita terdedah dengan ancaman.

“Kita ibarat bangkai yang dikeremuni oleh pemangsa. Jadi ini sangat kritikal,” katanya.

Selaras usaha itu, beliau berkata, inilah hasrat ISMA dalam menganjurkan Wacana Kesatuan Umat Islam pada Sabtu lalu, sebagai langkah awal dalam bersama mencari jalan dan titik temu untuk membina semula institusi ummah di rantau ini.

“Usaha ini pasti akan wujud pelbagai cabaran di tengah jalan.

“Tetapi selama kita semua berpegang kepada ajaran al-Quran dan As-Sunnah, insyaAllah semangat kasih sayang dan ukhwah Islamiyah tetap kekal dan umat kita pasti mengukuh satu hari nanti,” katanya.

Terdahulu, Ustaz Abdullah Zaik sempat meraikan pembentang Wacana Kesatuan Umat Islam dalam sebuah majlis makan malam yang dihadiri Timbalan Rektor Universiti Fatoni dari Thailand, Asst Prof. Dr Ahmad Omar Chapakia; Ketua Umum Wahdah dari Indonesia, K.H Dr. Muhammad Zaitun Rasmin; Dr Maad Ahmad (Kemboja); Ketua Umum Hidayatullah dari Indonesia, K.H Dr Nashirul Haq, Dr. Basiron Abdullah (Vietnam) dan NGO Islam dari GASMA dan ACCIN.

Turut hadir Presiden ISMA, Ustaz Shuhaib Ar-Rumy Selamat, Perunding Kanan Hubungan Antarabangsa ISMA, Ustaz Muhammad Fauzi Asmuni dan Perunding Kanan Undang-Undang dan Politik ISMA, Haji Aminuddin Yahaya.


Empat pemandu mabuk ditahan

PETALING JAYA, 23 Safar 1444H, Isnin – Seramai empat pemandu mabuk ditahan polis dalam Op Alkohol di beberapa lokasi di sekitar daerah ini bermula Jumaat hingga Ahad lalu.

Polis Petaling Jaya dalam satu kenyataan berkata, operasi dijalankan Bahagian Siasatan Dan Penguatkuasaan Trafik Daerah Petaling Jaya itu telah memeriksa sebanyak 223 buah kenderaan serta 256 individu.

Katanya, seramai empat pemandu kenderaan yang memandu dalam pengaruh alkohol ditahan dan disiasat di bawah Seksyen 45A(1) Akta Pengangkutan Jalan 1987.

“Sebanyak 59 saman telah dikeluarkan atas pelbagai kesalahan lalu lintas dikenakan ke atas pemandu dan penunggang kenderaan yang melakukan kesalahan,” katanya.

Katanya lagi, operasi ini akan dilaksana secara berterusan bagi memastikan pengguna jalan raya mematuhi peraturan lalu lintas yang ditetapkan pihak berkuasa.


Peralihan fasa monsun, sumber bahan mentah tumpuan Parlimen hari ini

KUALA LUMPUR, 12 Syaaban 1443H, Selasa – Persediaan kerajaan bagi menghadapi fasa peralihan monsun serta langkah diambil untuk memastikan sumber bahan mentah dan input pertanian mencukupi berikutan konflik Rusia-Ukraine antara isu yang akan dikupas pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, pertanyaan mengenai kesiapsiagaan menghadapi fasa peralihan monsun yang bermula semalam hingga 15 Mei akan diajukan Datuk Che Abdullah Mat Nawi (PAS-Tumpat) kepada Menteri Alam Sekitar dan Air semasa Waktu Pertanyaan Menteri.

Turut tersenarai, soalan Che Alias Hamid (PAS-Kemaman) kepada Menteri Pertanian dan Industri Makanan berkaitan langkah proaktif kementerian dalam memastikan sumber bahan mentah dan input pertanian mencukupi berikutan konflik Rusia dan Ukraine serta Wong Hon Wai (PH-Bukit Bendera) meminta Menteri Kesihatan menyatakan skop untuk Kertas Putih Kesihatan yang sedang diusahakan.

Pada sesi soal jawab pula, Hannah Yeoh (PH-Segambut) bertanya mengenai status terkini pembangunan projek Transit Aliran Massa 3 (MRT3), cadangan jajaran dan anggaran jangka masa lengkap yang diperlukan untuk setiap proses sehingga ia beroperasi kepada Menteri Pengangkutan.

Selain itu, isu pelajar sekolah yang terpaksa menggalas beban beg sekolah dengan kapasiti yang berat terutama bagi pelajar sekolah rendah akan diajukan Datuk Seri Salahuddin Ayub (PH-Pulai) kepada Menteri Kanan Pendidikan.

Steven Choong Shiau Yoon (PH-Tebrau) pula bertanyakan Menteri Komunikasi dan Multimedia mengenai langkah yang diambil kementerian itu dalam memastikan kemudahan akses Internet 4G memuaskan selepas perkhidmatan 3G ditamatkan di semua kawasan pedalaman atau luar bandar.

Selesai sesi tersebut, persidangan akan bersambung dengan sesi menggulung perbahasan Usul Menjunjung Kasih Titah Diraja melibatkan lapan kementerian didahului dengan Kementerian Alam Sekitar dan Air.

Dewan Rakyat bersidang hingga 24 Mac ini.-  Bernama


Pengumuman KPT terlalu lewat, ramai pelajar terkesan: Pembina

BANGI, 14 Safar 1442H, Jumaat – Persatuan Belia Islam Nasional (Pembina) menyokong kenyataan Kementerian Pengajian Tinggi (KOT) berkenaan penangguhan pendaftaran secara fizikal atau bersemuka pelajar IPT bagi kemasukan Oktober 2020.

Bagaimanapun, Presiden Pembina, Wafiq Azman berkata, kenyataan yang dikeluarkan kementerian itu agak terlalu lewat dan tidak semua maklumat diterima mahasiswa.

Keadaan ini menyebabkan ramai individu yang terkesan, katanya.

“Daripada pemerhatian kami, antara individu yang terkesan termasuklah mahasiswa yang telah membuat pembayaran yuran kolej atau sewa rumah, telah membeli tiket penerbangan untuk pulang ke kampus (termasuk bas, keretapi).

“Bahkan ada juga individu yang diarahkan pulang semula ke rumah masing-masing walaupun sudah tiba di kampus.

“Ia sememangnya menyusahkan para pelajar lebih-lebih lagi mereka baharu sahaja menempuh suasana baharu alam kampus,” katanya dalam satu kenyataan, hari ini.

Justeru, Pembina mencadangkan supaya Majlis Perwakilan Pelajar (MPP) dengan kerjasama Hal Ehwal Pelajar mengenal pasti dan mendapatkan data serta butiran pelajar untuk membantu individu yang terkesan.

Beliau berkata, pihak berautoriti perlu membantu mahasiswa yang telah mengeluarkan kos pembelian seperti pengangkutan, yuran kolej dan sewa rumah yang telah dibuat.

Selain itu, tabung kecemasan mahasiswa juga perlu diwujudkan bagi membantu mahasiswa B40 yang telah mengeluarkan duit untuk pulang ke kampus dan sedang berada di kampus.

“IPT juga perlu membenarkan pelajar yang telah pulang dengan lebih awal untuk menetap di kolej kediaman.

“Mahasiswa yang sedang berada di IPT disarankan mendapatkan berita dan makluman yang sahih dari pihak MPP atau IPT sebelum membuat apa-apa keputusan.

“Pembina menggesa semua pihak untuk kekal patuh pada SOP yang telah dikeluarkan oleh Kementerian Kesihatan Malaysia. Semoga negara akan kembali pulih pada keadaan yang lebih terkawal,” katanya.

Terdahulu, KPT mencadangkan semua IPT menangguhkan terlebih dahulu pendaftaran secara fizikal/bersemuka bagi pelajar baharu dan lama untuk kemasukan ke kampus bulan ini.

KPT memaklumkan, keputusan itu perlu dibuat demi kesejahteraan dan keselamatan semua pihak, susulan peningkatan kes COVID-19 ketika ini.

“Semua urusan pendaftaran pelajar boleh dilaksanakan secara dalam talian, begitu juga aspek pengajaran dan pembelajaran sehingga pengumuman baharu mengenainya dibuat,” katanya dalam satu kenyataan, hari ini.


Tolak politikus rakus, ‘warlord’ pada PRU15

BANGI, 4 Muharram 1443H, Jumaat – Tidak mustahil sidang Dewan Rakyat akan terus menjadi ‘sangkar beruk’ sekiranya pemimpin ‘warlord’ serta tandus agenda watan kembali menjadi wakil rakyat.

Walhal hakikatnya, rakyat tidak memerlukan Ahli Parlimen yang rakus serta tidak ada kehalusan budi pekerti untuk menjadi wakil rakyat mereka.

Lantaran itu, Barisan Jemaah Islamiyah Se-Malaysia (BERJASA) mengajak rakyat untuk menyingkirkan mereka yang rakus kuasa dan ‘warlord’ ini pada Pilihan Raya Umum ke-15 (PRU15) kelak.

Presiden BERJASA, Ustaz Haji Zamani Ibrahim menggesa pada semua pihak supaya memilih calon dengan melihat kepada kehalusan budi pekerti dan kewibawaan individu bukan melihat kepada parti.

“Kalau tidak, jangan pilih muka mereka. Cara ini akan memaksa semua parti untuk mencalonkan muka baharu yang berwibawa pada setiap kali PRU.

“Sekiranya rakyat masih terikat kepada parti, maka rakyat tidak ada pilihan dan pemain politik rakus serta ‘warlord’ ini tetap diangkat semula kerana pimpinan parti tahu bahawa rakyat mengundi mengikut parti bukan peribadi.

“Selagi kita tidak berubah kepada memilih calon berdasarkan kehalusan dan kewibawaan peribadi, maka parti yang ada hari ini tidak akan berubah,” katanya dalam kenyataan, hari ini.

Dalam pada itu, beliau berkata, gelagat Ahli-ahli Parlimen ketika persidangan Parlimen baru-baru ini amat tepat dengan apa yang dititahkan oleh Sultan Johor sebagai ‘sangkar beruk’.

Katanya, walaupun titah baginda ditujukan khusus kepada Ahli Dewan Undangan Negeri (ADUN) di negeri itu, namun seluruh Ahli Parlimen patut tersentap.

Ini berikutan rakyat juga melihat kemaruknya Ahli-ahli Parlimen yang tamakkan kuasa, bukan hanya semasa persidangan malah perangai itu terus berlaku di luar Parlimen.

“Titah Sultan Johor semalam disebabkan baginda bimbang dengan kerakusan pemain politik hari ini. Rakyat dan ekonomi negara tengah berlawan dengan COVID-19 yang makin ganas, ribuan rakyat tengah hilang mata pencarian, angka kematian masih tinggi, bilangan anak yatim makin naik mendadak.

“Tapi pemain politik semakin hari semakin rakus untuk merebut kuasa,” katanya.

Pada masa sama, Ustaz Zamani meluahkan rasa hairan dengan gelagat Ahli Parlimen ketika berbahas dalam dewan baru-baru ini.

“Saya tertanya-tanya, apakah memang perlu bertempik melolong dalam dewan Parlimen baru dianggap wakil rakyat yang mampu bersuara?

“Rakyat di bawahan tak berfikir macam itu, saya yakin rakyat pastinya kecewa dengan watak wakil rakyat yang dipilih hanya sekadar mampu bertempik melolong sahaja,” katanya.


Kelantan syor undang-undang cegah vape pada remaja, kanak-kanak

KOTA BHARU, 4 Ramadan 1443H, Rabu – Kerajaan Kelantan bercadang mewujudkan undang-undang melarang remaja dan kanak-kanak yang berusia 17 tahun dan ke bawah di negeri itu menghisap rokok elektronik (vape).

Pengerusi Jawatankuasa Kerajaan Tempatan, Perumahan dan Kesihatan negeri, Dr Izani Husin berkata, pelaksanaan larangan itu bakal tertakluk khususnya kepada mereka yang lahir pada 1 Januari 2005 dan ke bawah.

Beliau bagaimanapun berkata, perkara berkenaan masih di peringkat cadangan dan kerajaan negeri akan menyiap dan mengemukakan satu kertas kerja kepada Kementerian Kesihatan (KKM) untuk dibawa ke persidangan Parlimen akan datang.

“Semalam, Kementerian Kesihatan (KKM) ada membentangkan satu kertas kerja mengenai kesan menghisap rokok dan penggunaan rokok elektronik.

“Terdapat segelintir masyarakat beranggapan rokok elektronik tidak bahaya dan kesan sampingannya lebih rendah berbanding rokok biasa, tetapi hakikatnya kandungan nikotin vape lebih berbahaya,” katanya kepada pemberita selepas Mesyuarat Exco di Kompleks Kota Darulnaim, di sini hari ini.

Mengulas lanjut, Izani berkata, kerajaan negeri amat bimbang dengan peningkatan penggunaan rokok elektronik yang semakin berleluasa di negeri itu khususnya dalam kalangan pelajar sekolah rendah dan golongan wanita.

“Kita mendapati ada yang baru berusia 10 tahun, telah mula terjebak dengan pengunaan rokok elektronik malah dalam kalangan wanita juga semakin hari semakin tinggi. Oleh itu, saya seru ibu bapa supaya terus pantau anak-anak mereka supaya tidak hisap vape ini.

“Hal ini kerana di Kelantan, kita tidak mengeluarkan lesen untuk perniagaan rokok elektronik dan tidak mempunyai kuasa untuk menghalang orang menghisapnya kerana yang ada di pasaran sekarang mereka berniaga tanpa lesen selain menjual secara dalam talian,” katanya.

Sementara itu, dalam perkembagan lain, Izani berkata, pihaknya memohon supaya rakyat Kelantan agar terus kekal cakna dalam mematuhi prosedur operasi standard (SOP) norma baharu khususnya ketika negara dalam fasa peralihan endemik.

“Sekiranya mempunyai gejala, sakit tekak demam dan sebagainya kita mohon agar mereka tidak ke tempat umum ataupun menghadiri perhimpunan keluarga. Kerajaan negeri khuatir, kes harian COVID-19 akan meningkat dengan cepat sekiranya masyarakat mengabaikan SOP yang ditetapkan,” katanya.-  Bernama


Palestin gesa IAEA tangani ancaman nuklear Israel di Gaza

RAMALLAH, 25 Rabiulakhir 1445H, Khamis – Menteri Luar Palestin, Riyad al-Maliki menggesa Agensi Tenaga Atom Antarabangsa (IAEA) supaya mengambil langkah menangani ancaman Israel untuk menggunakan senjata nuklear di Gaza.

Riyad menghantar mesej kepada Ketua Pengarah IAEA, Rafael Grossi berhubung kenyataan yang dibuat oleh Menteri Warisan Israel, Amichai Eliyahu baru-baru ini.

Ia mengenai amaran untuk menjatuhkan bom nuklear di Semenanjung Gaza sebagai antara kemungkinan oleh negara haram Israel dalam menangani ancaman daripada pejuang Hamas.

Katanya, kenyataan menteri Israel itu adalah ancaman kepada semua negara dan IAEA serta negara anggotanya harus memberi perhatian segera terhadap isu itu.

Beliau menggesa kecaman antarabangsa terhadap kenyataan Amichai dan pelaksanaan semua langkah yang perlu bagi menghentikan ancaman jelas ini terhadap kehidupan rakyat Palestin dan negara jiran.

Menyifatkan kenyataan itu sebagai antara kebocoran idea daripada mesyuarat Kabinet Israel untuk memusnahkan Gaza dan melakukan pembunuhan beramai-ramai terhadap rakyat Palestin, Riyad berkata, ia sepenuhnya selaras dengan wacana yang meluas di Israel.

“Ini dianggap sebagai pengakuan rasmi Israel memiliki senjata nuklear dan senjata pemusnah besar-besaran.

“Kuasa pendudukan telah membangunkan senjata nuklear melalui cara yang menyalahi undang-undang dan telah menolak untuk menyertai Perjanjian mengenai Tanpa Penyebaran Senjata Nuklear,” katanya.

Ia sekali gus mencadangkan ancaman menggunakan senjata nuklear di Gaza bertujuan untuk meningkatkan konflik dan memperdalam pendudukan.

Berikutan kenyataan Amichai, Perdana Menteri, Benjamin Netanyahu menggantungnya daripada mesyuarat Kabinet selama-lamanya.

Bekas Perdana Menteri, Yair Lapid turut menggesa Netanyahu untuk memecat Eliyahu.

Susulan reaksi terhadap kenyataannya, Amichai berkata, kenyataannya mengenai bom nuklear sebagai metafora.- Agensi


Kes cap palsu: 9 anggota JIM mungkin bebas esok

11 Rabiulakhir 1442H, Jumaat – Kesemua sembilan anggota Jabatan Imigresen Malaysia (JIM) Johor yang ditahan pada 16 November lalu berkaitan siasatan pemalsuan cap sempadan dijangka dibebaskan dengan jaminan Suruhanjaya Pencegahan Rasuah Malaysia (SPRM), esok.

Bagaimanapun, sumber kepada Harian Metro berkata, empat individu yang dipercayai bertindak sebagai ejen dikatakan akan diserahkan kepada Polis Diraja Malaysia (PDRM) untuk ditahan di bawah Akta Kesalahan Keselamatan (Langkah Khas) 2012 (SOSMA).

Kesemua 13 individu termasuk empat orang awam itu ditahan pada Ops Selat dijalankan SPRM bersama JIM Putrajaya, 16 November lalu.

Sembilan anggota JIM ditahan di Kompleks Kastam, Imigresen dan Kuarantin (KIK) Bangunan Sultan Iskandar Johor.

Dua orang awam pula di tahan di Johor Bahru dan masing-masing seorang di Kuala Lumpur dan Kuantan, Pahang pada hari yang sama.

Pada 17 November lalu, Mahkamah Majistret Johor Bahru membenarkan permohonan reman ke atas mereka selama tujuh hari.

Perintah reman kemudian dilanjutkan pada Isnin lalu bagi tempoh lima hari lagi yang berakhir esok.


Johor benarkan berbuka puasa di surau, masjid

BATU PAHAT, 1 Ramadan 1443H, Ahad – Bagi mengimarahkan lagi kehadiran bulan Ramadan di Johor, kerajaan negeri membenarkan jamuan berbuka puasa, diadakan di surau dan masjid.

Pengerusi Jawatankuasa Hal Ehwal Agama Islam negeri Mohd Fared Mohd Khalid bagaimanapun berkata, hanya 50 orang sahaja dibenarkan.

Katanya sekiranya terdapat lebih daripada 50 orang jemaah, pihak pengurusan masjid dan surau perlulah menyediakan makanan secara berbungkus kepada yang hadir.

“Kita nak maklumkan prosedur operasi standard (SOP) untuk berbuka puasa. Setiap masjid boleh buat berbuka puasa, melainkan lebih 50 orang, mesti berbungkus. Kalau berbuka puasa tidak ramai dalam 20 orang, dibenarkan berhidang.

“Lain-lain SOP untuk aktiviti di masjid dan surau adalah sama seperti sebelum ini, hanya berbuka sahaja kita longgarkan. Solat berjemaah dengan sejadah dirapatkan dan kapasiti jemaah mengikut keluasan masjid,” katanya kepada Bernama selepas menunaikan solat sunat Tarawih, di Masjid Parit Besar Semerah, malam tadi.

Jelas Mohd Fared lagi, aktiviti masak-memasak di surau dan masjid masih tidak lagi dibenarkan termasuklah memasak bubur lambuk yang menjadi tradisi sebelum ini yang kebanyakannya dilakukan di masjid.

“Edaran dan penyampaian bubur lambuk berkenaan dibenarkan diadakan di masjid dan surau, namun hanya memasaknya sahaja tidak dibenarkan serta perlu dilaksanakan di tempat yang lain,” katanya. – Bernama


PN setuju letak Presiden Gerakan di DUN Bayan Lepas

BANGI, 9 Muharam 1445H, Khamis – Perikatan Nasional (PN) setuju untuk meletakkan Presiden Parti Gerakan Malaysia (Gerakan), Datuk Dr Dominic Lau Hoe Chai sebagai calon PN bagi kerusi Dewan Undangan Negeri (DUN) Bayan Lepas, Pulau Pinang.

Perkara itu disahkan Setiausaha Agung PN, Datuk Seri Hamzah Zainudin menerusi satu kenyataan ringkas hari ini.

“Adalah dimaklumkan bahawa YB Senator Datuk Dr Dominic Lau Hoe Chai, Presiden Parti Gerakan merupakan calon Perikatan Nasional bagi kerusi Dewan Undangan Negeri (DUN) N38 Bayan Lepas, Pulau Pinang, setelah dipersetujui oleh Majlis Presiden Perikatan Nasional,” katanya.

Terdahulu, PAS di DUN Bayan Lepas menetapkan pendirian mahu memboikot hari penamaan calon Sabtu ini dan menutup bilik operasi sekiranya Dominic Lau terus bertanding di kerusi itu pada Pilihan Raya Negeri (PRN).

Difahamkan, ketua-ketua cawangan parti itu dan seluruh jentera PAS di DUN Bayan Lepas membantah sekerasnya hasrat Dominic untuk bertanding di kawasan yang mempunyai 64 peratus pengundi Melayu.

Kerusi DUN Bayan Lepas merupakan kerusi tradisi PAS sejak Pilihan Raya Umum ke-12 (PRU12) dan kerusi berkenaan mempunyai 65 peratus pengundi Melayu.


Polis serbu pusat judi dalam talian jana RM100,000 sehari

KUALA LUMPUR, 17 Ramadan 1442H, Khamis – Seramai 18 individu termasuk lima lelaki serta wanita warga China ditahan dalam serbuan ke sebuah banglo yang disewa dan dijadikan pusat panggilan judi dalam talian di Taman Orkid Desa di sini, semalam

Serbuan dijalankan jam 11.45 malam itu oleh Bahagian Siasatan Jenayah Maksiat, Judi dan Kongsi Gelap (D7) Jabatan Siasatan Jenayah (JSJ), Kuala Lumpur.

Ketua Jabatan Siasatan Jenayah (JSJ) Kuala Lumpur, Senior Asisten Komisioner Saiful Annuar Yusof berkata, sindiket yang mempromosikan perjudian dalam talian itu sudah beroperasi sejak tiga bulan lalu dipercayai meraih keuntungan harian mencecah RM100,000.

Katanya, siasatan mendapati mereka menyewa kediaman pada kadar RM25,000 sebulan, manakala setiap pekerja menerima upah di antara RM 5,000 hingga RM 7,000 sebulan.

“Penjaga premis pula menerima upah sebanyak RM15,000 sebulan.

“Semua suspek berusia 18 hingga 39 tahun akan direman untuk disiasat di bawah Seksyen 4(1)(c) Akta Rumah Judi Terbuka 1953 dan Seksyen 4(1)(g) Akta Rumah Judi Terbuka 1953,” katanya seperti dilapor media tempatan, hari ini.

Dalam pada itu, beliau berkata, operasi berkenaan turut merampas 109 telefon bimbit, satu unit modem, dua router, 27 set komputer riba, wang tunai RM54,000 dan mata wang asing dengan keseluruhan nilai dianggar berjumlah RM300,000.

Polis Kuala Lumpur turut mengingatkan orang ramai supaya tidak terlibat dengan kegiatan perjudian dalam talian kerana tindakan tegas akan diambil terhadap penganjur, pemain atau pelanggan.

Orang ramai yang mempunyai sebarang maklumat berkaitan boleh disalurkan ke Bilik Gerakan Khas 24 Jam Jabatan Siasatan Jenayah Polis Kuala Lumpur di talian 03-2146 0670 dan Hotline Polis Kuala Lumpur di talian 03-2115 9999.


BERJASA terus bersama rakyat, atur gerak kerja untuk lebih dikenali

Oleh Ainul Illia Meor Suzurudin

PUTRAJAYA, 25 Rabiulakhir 1444H, Ahad – Presiden BERJASA, Ustaz Zamani Ibrahim menganggap kekalahan Gerakan Tanah Air (GTA) pada Pilihan Raya Umum ke-15 (PRU15) bukan pengakhiran, tetapi satu langkah ke hadapan dalam arena politik tanah air.

Beliau menjelaskan, PRU kali ini memberi makna besar kerana calon-calonnya sudah dapat mengenal pasti momentum di kawasan masing-masing.

Untuk itu, BERJASA tidak akan meninggalkan kawasan ditandingi, sebaliknya tetap bersama dengan penduduk tempatan.

“Kita bukan pemimpin bermusim, tetapi kita pemimpin yang prihatin setiap masa. Bukan hanya bila menang baru nak buat kerja, tetapi bila kalah diam. Kita bukan sebegitu.

“Kita akan perkukuhkan lagi gerak kerja dan pastikan kawasan yang kita tanding dapat kita tanamkan keyakinan masyarakat melalui program masyarakat dengan wajah politik yang baharu.

“Dengan langkah ini, kita akan lebih dikenali oleh rakyat sebelum pilihan raya lagi. Itulah harapan saya,” katanya ketika ditemui Ismaweb.net, hari ini.

Sementara itu, mengulas kekalahannya di Tampin, Ustaz Zamani mengakui gerak kerja di kawasan itu agak perlahan dan lemah kerana baru setahun bertapak.

Namun, beliau berkata, keadaan itu akan segera berubah dengan menjanjikan kehadiran yang konsisten di kawasan tersebut supaya sentiasa dekat dengan pengundi.

“Saya katakan kepada jentera kita tidak meninggalkan kawasan. Bahkan kita akan duduk mencari siapa yang perlu kita bantu. Dan kita akan berada di situ buat kerja seolah-olah pilihan raya ini sepanjang masa.

“Saya dah kenal orang yang boleh bantu saya. Itulah kekuatan yang saya dapat. Walaupun saya kalah dalam undi tapi saya menang dalam mengenal tempat, mengenal lokaliti, mengenal pemimpin, mengenal orang tempatan.

“Kita akan menggerakkan NGO yang ada dan akan angkat tokoh parti supaya akhirnya masyarakat nampak bahawa kita tidak tinggalkan kawasan. Bahawa inilah pemimpin yang kita cari, inilah pemimpin yang mampu membela rakyat. Inilah pendekatan saya akan buat nanti insya-Allah,” katanya.

Terdahulu, Barisan Nasional (BN) Datuk Mohd Isam Mohd Isa merampas kembali kerusi Parlimen Tampin dari Pakatan Harapan (PH) dengan majoriti 1,276 dalam PRU15.

Mohd Isam yang juga Ahli Dewan Undangan Negeri (ADUN) Gemencheh berjaya mendapat 23,283 undi dengan menewaskan tiga calon lain.

Mereka ialah calon PH, Faiz Fadzil (22,007 undi); calon Perikatan Nasional (PN), Abdul Halim Abu Bakar (14,962 undj) diikuti calon Parti Pejuang Tanah Air (Pejuang), Zamani Ibrahim (781) undi.

Peratus pengundian sebanyak 76.4 peratus dan kertas undi ditolak sebanyak 781.


Kadar gaji minimum dalam proses semakan, kajian semula

BANGI, 20 Rejab 1443H, Selasa – Kerajaan kini dalam proses membuat semakan dan kajian semula kadar bayaran gaji minimum, selaras dengan Akta Perundingan Gaji Negara 2011 (Akta 732).

Menteri Sumber Manusia, Datuk Seri M Saravanan berkata, ketika ini kadar gaji minimum di Malaysia adalah RM1,200 sebulan di kawasan majlis bandaraya dan majlis perbandaran, manakala bagi kawasan lain ia ditetapkan dengan kadar RM1,100, berkuat kuasa sejak 2020.

“Walaupun semakan kasar terhadap gaji minimum ini belum diputuskan dan dimuktamadkan kerajaan, terdapat majikan yang sudah mula membayar gaji minimum pada kadar RM1,500,” katanya dalam kenyataan, hari ini.

Sebelum ini, Saravanan dilaporkan berkata, kementeriannya optimis kadar baharu gaji minimum sekitar RM1,500 berjaya direalisasikan selepas mendapat persetujuan jemaah menteri menjelang hujung tahun ini.

Dalam masa sama, beliau turut mengucapkan tahniah kepada dua syarikat iaitu AEON Co (M) Bhd dan Wesports Holdings yang menawarkan gaji pada kadar RM1,500 kepada pekerja mereka.

Katanya, kedua-dua majikan itu menunjukkan contoh yang baik, di mana mereka prihatin dengan masalah pekerja walaupun berdepan keadaan ekonomi terkesan akibat pandemik COVID-19.

Justeru, beliau menyeru majikan lain supaya mencontohi pendekatan syarikat tersebut dan berusaha menawarkan gaji pekerja pada kadar yang melebihi gaji minimum sedia ada.

Kali terakhir gaji minimum dinaikkan adalah pada 1 Februari 2020 semasa pembentangan Bajet 2020 dengan jumlah kenaikan RM100 daripada RM1,100 ke RM1,200 sebulan.

Perintah Gaji Minimum 2020, Seksyen 23 Akta Majlis Perundingan Gaji Negara 2011 (Akta 732) menyatakan kadar gaji minimum perlu dibayar kepada pekerja dalam mana-mana kawasan majlis bandaraya atau majlis perbandaran adalah sebanyak RM1,200 sebulan, RM46.15 sehari (enam hari bekerja dalam seminggu), RM55.38 sehari (lima hari) dan RM69.23 sehari (empat hari), manakala bayaran setiap jam adalah RM5.77.


10.6 juta penerima akan dapat BPN2.0

Perdana Menteri berkata, tiada permohonan yang perlu dibuat untuk mendapatkan bantuan BPN 2.0 kerana kerajaan akan menyalurkan bantuan secara terus kepada 10.6 juta penerima yang telah diluluskan di bawah BPN sebelum ini.

Bagi mereka yang layak tetapi tidak pernah menerima BPN, Muhyiddin berkata, kerajaan akan memberi peluang untuk proses rayuan serta permohonan baharu.

“Jumlah bantuan yang akan disalurkan di bawah BPN 2.0 adalah RM1,000 kepada 3.7 juta isi rumah B40, RM500 kepada 3.8 juta kumpulan B40 bujang, RM600 kepada hampir 1.4 juta isi rumah M40 dan RM300 kepada 1.7 juta kumpulan M40 bujang.

“Bayaran BPN 2.0 akan dibuat dalam dua ansuran, pertamanya pada hujung bulan Oktober 2020 dan keduanya, pada Januari 2021. Bagi golongan B40, bayaran ansuran pertama bulan Oktober adalah sebanyak RM700 dan keduanya, pada bulan Januari 2021 adalah RM300,” katanya.

Dengan pengumuman itu, Muhyiddin berharap golongan terbabit dapat menarik sedikit nafas lega dalam menampung perbelanjaan harian mereka seisi keluarga.

Perdana Menteri berkata, bagi mereka yang layak tetapi tidak pernah menerima BPN, kerajaan akan memberi peluang untuk rayuan dan permohonan baharu.

Kerajaan pada 27 Mac lepas mengumumkan BPN sebanyak RM9.24 bilion dalam Pakej Rangsangan Ekonomi Prihatin Rakyat 2020 (PRIHATIN) bagi memastikan tiada golongan yang terpinggir.

Sebelum ini, pembayaran BPN ialah RM1,600 kepada golongan isi rumah berpendapatan RM4,000 ke bawah; RM1,000 kepada isi rumah berpendapatan RM4,001 hingga RM8,000; RM800 kepada individu bujang berpendapatan RM2,000 ke bawah; dan RM500 kepada individu bujang berpendapatan RM2,001 hingga RM4,000. – Bernama


Tulisan Jawi mereka bantah, sekarang jadi pejuang bahasa Cina?

BIAR sesiapa pun yang memulakan angkara – DAP, MCA, Gerakan atau pertubuhan Dong Jiao Zong, yang jelas adalah persamaan agenda dan “roh” perjuangan mereka.

Dari bendera Malaysia yang dipasang terbalik hingga ke tulisan Jawi, sukar untuk menolak bahawa semua perbuatan itu adalah satu provokasi yang disengajakan.

Mereka tahu di mana titik sensitiviti dan kelemahan umat Islam dan bangsa Melayu dan di situlah mereka akan cuba mainkan sentimen dan membakar semangat.

Mereka juga sangat maklum bahawa daya kesabaran (dan juga memberi pemaafan) di kalangan orang-orang Melayu adalah tinggi serta tidak cepat melatah dan masih memiliki kewarasan untuk tidak melanggar undang-undang.

Tapi bagaimana pula dengan gerombolan pelampau-pelampau di atas?

Melakukan dan terus melakukan aksi-aksi ekstrim ini di saat negara bakal menyambut Hari Kemerdekaannya boleh dianggap satu percubaan untuk menguji kesabaran rakyat dan orang ramai serta mempersendakan kedaulatan negara.

Di negeri Pahang, mereka cuba memperlekehkan kewibawaan Sultan dan kerajaan negeri, dengan memfailkan kes ke Mahkamah Tinggi Kuantan untuk mencabar keputusan kerajaan negeri, yang mewajibkan tulisan Jawi di papan tanda dan iklan di premis-premis perniagaan.

Di Sarawak pula, mereka cuba mempermainkan kuasa Majlis Bandaraya Kuching Utara (DBKU) dengan menyalahkan DBKU kerana kononnya majlis bandaraya itu “terlupa” untuk memasang tulisan Cina di satu dua jalan raya di Kuching.

Demikian juga yang pernah berlaku di Seputeh, kawasan yang diwakili oleh Teresa Kok, wakil rakyat dari DAP.

Kita tertanya-tanya sama ada mencabar undang-undang dan otoriti pihak berkuasa adalah satu sifat semulajadi bagi parti rasis cauvinis tersebut.

Kumpulan seperti ini adalah spesis yang tidak bertamadun, biadab dan tidak layak digelar sebagai warganegara yang patriotik.

Parti rasis cauvinis DAP ini adalah “kepala”nya.

Dalam isu serbuan ke atas pusat-pusat judi haram, maksiat dan jenayah, pernahkah kita membaca atau menonton sebarang kenyataan dari spesis-spesis makhluk perosak ini yang memuji dan menggalakkan lagi pihak penguasa menjalankan tugas mereka?

Kenapa mereka berdiam diri?

Dan kenapa pihak-pihak pejuang sistem pendidikan vernakular di kalangan mereka, pejuang-pejuang hak asasi, NGO-NGO mereka dan ahli Parlimen, wakil rakyat dan persatuan-persatuan kebudayaan mereka tidak membantah atau menyergah aksi-aksi yang boleh menyulut persengketaan kaum dan perpecahan di kalangan rakyat?

Sebaliknya, perhatikan reaksi segera mereka ketika mana-mana pemimpin politik atau masyarakat mereka dihadapkan ke mahkamah atas apa sahaja tuduhan.

Mereka akan segera mengerahkan semua bala tentera maya, organisasi, media, tokoh-tokoh dan penyokong-penyokong mereka supaya “membersihkan” nama dan “mengisytiharkan” bahawa pemimpin mereka yang tertuduh itu adalah “maksum”, tidak bersalah dan menjadi mangsa kepada segala bentuk “konspirasi jahat” – SEBELUM mahkamah bersidang lagi!

Jangan kita terkeliru atau tersalah anggap bahawa DAP adalah satu-satunya “mal’un” yang tersohor dalam isu ini.

Parti rasis cauvinis itu hanyalah satu alat dan pengantara kepada agenda perjuangan Cina pelampau yang lebih besar. Parti ini lebih berani dan lebih terkehadapan saja.

Parti-parti lain seperti MCA dan Gerakan lebih kurang sama sahaja.

Di belakang mereka juga terdapat pertubuhan-pertubuhan pendidikan dan kebudayaan Cina serta barisan syarikat-syarikat perusahaan, perindustrian, kapitalis dan tokoh-tokoh korporat ternama.

Merekalah pihak yang akan mengaut keuntungan paling besar dan mahal di saat bangsa Melayu dan umat Islam bercakaran sesama sendiri dan justeru hilang unsur kekuatan terbesar iaitu Kesatuan.

Kita hanya asyik memenatkan diri sendiri dengan perebutan jawatan, harta, pangkat, kedudukan dan kepimpinan politik (yang sudahpun berpecah dan tidak sehaluan) sehingga pihak mereka dengan hilai ketawa sinis mereka sedang menggenggam dan mempertontonkan apa yang sudah terlepas dari tangan kita!

Bukankah ini satu keadaan yang sangat aib dan memalukan bangsa dan umat kita?

Bolehkah kita mengharapkan kepada ahli-ahli politik Melayu Muslim untuk memperbetulkan keadaan dan kembali menjadi wakil yang beramanah dan bertanggungjawab bagi pihak kita?Pernahkan mereka memperlihatkan ketegasan dan iradah siyasah (political will) untuk membuktikan bahawa kita tidak salah memilih mereka untuk menjadi wakil kita di Parlimen?

Atau apakah kita perlu menunggu bangkitnya lebih ramai lagi Asri Janggut untuk mengejutkan mereka dari zon selesa yang sudah lama dinikmati dan mensejahterakan hidup mereka?

Adakah kita masih ingat “kata-kata amaran” daripada mantan Timbalan Presiden Ikram (sekarang Naib Presiden Parti Amanah Negara – PAN – yang kini menjadi ahli Parlimen Hulu Langat) pada 9 Januari 2016 yang antara lain “berikrar” untuk menyekolahkan DAP sekiranya parti rasis itu cuba untuk celupar terhadap Islam, dengan syarat perlu dapat izin daripada Anthony Loke terlebih dahulu?

Adakah kita masih ingat pengakuan ahli Parlimen Simpang Renggam, yang merupakan mantan ahli Syura Ikram dan juga mantan Menteri Pendidikan di zaman pemerintahan kerajan Pakatan Harapan (PH) bahawa beliau adalah “wakil Ikram bagi DAP” di dalam satu forum maya perbincangan dalaman pimpinan NGO tersebut?

Keberkatan apakah yang mereka cari dari parti rasis cauvinis itu?

Di saat bangsa dan umat berharap kepada munculnya wira dan pahlawan yang berani, tegas dan berpegang kepada prinsip untuk menghadapi keserakahan dan kerakusan gerombolan pelampau ini dan menyekat kemaraan bersalut hawanafsu ini, kita amat sedih dan hairan dengan wujudnya jiwa-jiwa yang kalah, sikap mengabaikan kekuatan diri sendiri dan pilihan untuk “menyerah” kepada kehendak musuh.

Demikian juga yang berlaku pada segelintir tokoh pimpinan bangsa dan umat (baik para ulama dan pendakwah, ahli-ahli akademik dan pimpinan mahasiswa), yang enggan bersuara dan menyanggah agenda musuh dengan lantang, berani dan penuh bermaruah.

Sedangkan mereka boleh menggerakkan massa dari menara gading hinggalah ke kampung dan masjid demi mempertahankan kewibawaan bangsa dan umat yang sedang dirobek-robek dan kehormatan yang dipijak-pijak.

Barangkali ini adalah satu lagi bentuk “musibah” dan “bala” (selain dari COVID-19) yang Allah turunkan untuk memberi pengajaran kepada kita semua!

Lebih menghairankan, kita seolah-olah tidak sedar malah sedang menadah tangan supaya diturunkan lebih banyak lagi musibah ke atas diri kita, masyarakat kita dan masa depan generasi pewaris kita.

Sepertimana pihak Zion*s terlaknat merancang selama lebih 50 tahun untuk mengujudkan negara Isr*el, jangan terkejut sekiranya puak rasis cauvinis juga merancang untuk memastikan survival mereka dan menguatkan cengkaman mereka untuk tempoh 100 tahun lagi.

Sebaliknya, kita pula sedang merancang untuk mempercepatkan lagi tarikh kematian diri sendiri!

Mohd Luttfi Abd Khalid
Pengerusi Ikatan Peguam-Peguam Muslim Malaysia (iPeguam)


Azan kini bebas berkumandang di New York tanpa perlu permit

NEW YORK, 13 Safar 1445H, Rabu – Laungan azan akan bebas berkumandang di New York City di bawah garis panduan baharu, sebagai memupuk semangat inklusiviti.

Di bawah peraturan baharu itu, Datuk Bandar New York City, Eric Adams berkata, masjid kini tidak memerlukan lagi permit khas untuk melaungkan azan secara terbuka pada hari Jumaat dan waktu Maghrib ketika bulan Ramadan.

Adams berkata, biro hal ehwal komuniti jabatan polis akan bekerjasama dengan masjid bagi menerangkan garis panduan baharu dan memastikan peranti digunakan untuk menyiarkan azan ditetapkan pada paras desibel yang sesuai.

“Sudah terlalu lama, terdapat perasaan bahawa komuniti kita tidak dibenarkan menguatkan azan mereka.

“Hari ini, kita menghapuskan birokrasi dan memberitahu dengan jelas bahawa masjid bebas untuk mengumandangkan azan pada hari Jumaat dan ketika bulan Ramadan tanpa memerlukan kebenaran,” katanya.

Adams memberi jaminan bahawa penduduk beragama Islam di New York tidak perlu hidup dalam bayangan Amerika Syarikat (AS) selagi mana beliau menjadi Datuk Bandar.

Sebelum ini, Minneapolis menjadi bandar utama pertama di AS yang membenarkan laungan azan menggunakan pembesar suara untuk lima waktu solat fardu.-  Agensi


Kanak-kanak perempuan jatuh bangunan

LANGKAWI, 30 Jamadilakhir 1443H, Rabu – Seorang kanak-kanak perempuan cedera di kepala selepas terjatuh dari tingkat empat di sebuah bangunan di Jalan Mahawangsa 1, Kuah, di sini, hari ini.

Dalam kejadian kira-kira jam 8.15 pagi itu, kanak-kanak berusia 12 tahun itu dilaporkan terjatuh dari tingkat empat bangunan berdekatan sebuah hotel di Langkawi.

Ketua Bomba Zon Langkawi, Fadzlullah Mohd Noor berkata, pihaknya menerima maklumat kejadian daripada orang awam yang hadir di Balai Bomba dan Penyelamat (BBP) Persiaran Putra pada jam 8.23 pagi.

“Kami menerima panggilan kecemasan pada jam 8.23 pagi dan komander operasi memaklumkan kanak-kanak perempuan tersebut terjatuh dari tingkat empat sebuah bangunan.

“Anggota bomba bertugas melakukan rawatan awal kepada kanak-kanak perempuan tersebut,” katanya seperti dipetik media tempatan.

Katanya, mangsa yang didapati mengalami kecederaan di bahagian kepala dibawa ke Hospital Sultanah Maliha dengan ambulans.

“Operasi tamat sepenuhnya pada 9.10 pagi,” katanya.


Krisis kebuluran depani 2.2 juta rakyat Syria

BRASILIA, 15 Muharram 1442H, Khamis – Program Makanan Sedunia (WFP) semalam memberi amaran lebih 2.2 juta rakyat Syria akan mengalami kebuluran dan kemiskinan tanpa bantuan segera.

Agensi Pertubuhan Bangsa-Bangsa Bersatu (PBB) itu dalam ciapan di laman Twitter berkata, seramai 9.3 juta penduduk di Syria tidak mendapat bekalan makanan berikutan kenaikan harga dan penularan wabak COVID-19.

Perkara itu memberi kebimbangan sekiranya jumlah individu yang menderita kebuluran akan meningkat akibat krisis ekonomi yang parah, ditambah pula dengan kenaikan harga bahan makanan yang ketara.

Menurut organisasi itu, harga makanan meningkat 107 peratus pada April tahun ini berbanding tempoh sama pada tahun sebelumnya.

Kenaikan harga barang itu juga disebabkan oleh krisis ekonomi di negara jiran Lubnan dan penularan wabak coronavirus.

Majoriti rakyat Syria hidup di bawah garis kemiskinan disebabkan krisis ekonomi yang berpunca daripada perang saudara di negara itu.

Tindakan Amerika Syarikat (AS) dan Negara-negara Kesatuan Eropah (EU yang campur tangan di Syria menjadikan situasi bertambah teruk. – Agensi


Biadab hina Jawi: Kerajaan patut laksana program elak kebencian

Oleh Fazleen Safina

BANGI, 21 Zulkaedah 1441H, Isnin – Kerajaan disaran melaksanakan ‘Program Bagaimana Tidak Ungkap Ucapan Kebencian’ di kalangan warganegara Malaysia bagi membendung insiden penghinaan terus berulang.

Profesor di Institut Antarabangsa Pemikiran dan Ketamadun Islam (ISTAC) Universiti Islam Antarabangsa Malaysia (UIAM), Prof Datuk Dr Ahmad Murad Merican berkata, program berkenaan perlu diaplikasikan kepada semua peringkat umur untuk memberi kesedaran kepada mereka.

Bagaimanapun, program itu bukanlah satu jalan penyelesaian terhadap krisis antara kaum, sebaliknya hanya sebahagian dari proses pendidikan kewarganegaraan.

“Ini sebagai pendidikan awam. Dalam proses perpaduan negara, kita mesti mengingatkan warganegara mengenai etika sosial. Dan ini mesti dikaitkan dengan prinsip kelima Rukun Negara iaitu Kesopanan dan Kesusilaan.

“Dalam erti kata lain, pendidikan awam mengenai Rukun Negara mestilah berterusan, terancang, diterangkan dalam konteks Sejarah serta amalan seharian dan interaksi warganegara melalui semua media, termasuk ruang-ruang awam dan billboard (papan iklan),” katanya ketika dihubungi Ismaweb.net hari ini.

Beliau berkata demikian sebagai mengulas tindakan segelintir individu yang menggunakan media sosial untuk tujuan penghinaan. Terbaharu, terdapat netizen Cina yang memperlekeh Kempen Hari Jumaat Hari Jawi dengan mempersenda, kononnya mereka juga mahukan Hari Jumaat Hari Makan Babi.

Kebanyakan netizen Cina dengan biadab mengecam usaha Datuk Seri Dr Zulkifli Mohamad Al-Bakri, selain mendakwa pelaksanaan itu disokong kuat anggota Kabinet MCA.

Menyifatkan tindakan itu sebagai kurang ajar dan biadab, Prof Ahmad Murad yakin ‘mereka’ berani berkata demikian kerana kebanyakan orang Melayu tidak tahu berbahasa Cina.

Katanya, segelintir kaum Cina menggunakan bahasa Mandarin dalam media mereka termasuk media sosial, surat khabar malah di televisyen bagi membenci dan memandang serong terhadap bangsa Melayu.

“Orang Cina mempunyai ruang yang sempurna untuk mengamalkan ucapan kebencian dalam bahasa Cina kerana bangsa Melayu umumnya tidak boleh baca dan bercakap dalam Bahasa Cina.

“Ini juga menunjukkan sikap tidak iklas dan hormat kaum Cina terhadap orang Melayu. Mereka yang buat provokasi kebencian seperti ini boleh baca dan faham bahasa Melayu,” katanya.


Video tular 2 wanita bunuh diri bukan berlaku di Malaysia

BANGI, 25 Zulkaedah 1442H, Selasa – Polis Diraja Malaysia (PDRM) mengesahkan video tular dua wanita membunuh diri didakwa berlaku di Genting Highlands, Pahang adalah kejadian di luar negara pada tahun 2017.

Perkara itu disahkan PDRM selepas mengesan klip video berdurasi 30 saat memaparkan dua wanita bertindak terjun dari sebuah apartment, yang didakwa berlaku di Genting Highlands.

Komunikasi Korporat Urus Setia KPN, Skandaguru Anandan berkata, klip video berkenaan telah diulang siar di media sosial beberapa kali sejak tahun 2020 bagi membangkitkan kegusaran dalam kalangan masyarakat.

“Orang ramai dinasihat untuk tidak mudah percaya dengan berita-berita yang tidak berasas dan tidak ditentukan kesahihannya.

“Tindakan berkongsi atau menyebar berita-berita sedemikian akan menimbulkan keresahan dan kebimbangan masyarakat,” katanya dalam kenyataan, hari ini.


Sepanyol beku 12 akaun bank, sita kapal milik oligarki Russia

OVIEDO (Sepanyol), 24 Ramadan 1443H, Selasa – Pihak berkuasa Sepanyol membekukan 12 akaun bank dan dana serta menyita tiga kapal layar dan 23 harta milik oligarki Russia sejak krisis di Ukraine bermula, kata ketua setiausaha negara pada Isnin.

Bercakap di Parlimen Sepanyol, Oscar Lopez berkata, rampasan itu sejajar dengan sekatan yang dikenakan Kesatuan Eropah ke atas oligarki Rusia, lapor Agensi Anadolu.

Sejak dua bulan lalu, pihak berkuasa Sepanyol telah merampas kapal layar jutawan Viktor Vekselberg, Alexander Mikheev dan Sergey Chemezov.

Namun, tindakan terhadap oligarki adalah terhad kerana undang-undang Sepanyol melindungi identiti pemilik syarikat.

Kerajaan merancang untuk meluluskan langkah baharu yang membolehkan identiti pemilik sebenar aset didedahkan, menurut media tempatan.

Lopez juga mengumumkan seramai 130,000 pelarian Ukraine telah tiba di Sepanyol dan 5,400 daripadanya adalah kanak-kanak. – Bernama


Sudah tiba masa Netanyahu ‘tersingkir’

TEL AVIV, 22 Syawal 1442H, Khamis – Sekumpulan pembuat undang-undang pembangkang memberitahu Presiden Israel, Reuven Rivlin, mereka bersetuju syarat pembahagian kuasa kerajaan yang akan menggantikan Benjamin Netanyahu sebagai perdana menteri untuk pertama kalinya dalam 12 tahun.

Langkah itu dengan membuat undian dalam susunan oleh Parlimen penuh Israel, mungkin dalam seminggu hingga 12 hari.

Bekas Menteri Pertahanan, Naftali Bennett akan menggantikan Netanyahu sebagai perdana menteri selama dua tahun, menurut pemberitahuan rasmi.

Selepas itu, pemimpin pembangkang Pusat Yair Lapid akan mengambil tempat teratas.

Kedua-dua pemimpin parti itu berada di kemuncak untuk memperoleh gabungan majoriti bagi mengalahkan Netanyahu apabila serangan tercetus bulan lalu antara Israel dan Pergerakan Perjuangan Islam Palestin (Hamas).

Ketika beberapa pemerhati politik pada awalnya berkata, Perdana Menteri akan mendapat keuntungan dari serangan dan kemungkinan dapat menangkis cabaran pembangkang, rundingan antara Lapid dan Bennett kembali dipercepat selepas gencatan senjata.

Bennett pada Ahad lalu memberitahu bahawa beliau bersedia untuk bergabung dengan gabungan anti-Netanyahu.

Pejabat Rivlin berkata, Lapid menyampaikan pemberitahuan rasmi pada jam 11.22 malam.

Lapid melaporkan kepada Rivlin bahawa gabungan parti-parti kecil memiliki suara yang cukup untuk menang majoriti sempit di Parlimen 120 kerusi, yang disebut Knesset.

Undian Parlimen akan dijadualkan oleh Speaker Yariv Levin, anggota parti Likud Netanyahu.

Levin dijangka menundakan proses itu hingga saat terakhir bagi memberikan lebih banyak masa kepada pihaknya untuk memanfaatkan ketegangan dalam gabungan baru itu dan menggagalkan perjanjian tersebut.

Pakar undang-undang berkata, bahawa pengundian mungkin akan berlaku dalam 12 hari.

Meskipun gabungan yang memerintah sekarang bersedia untuk mengambil alih kuasa di Israel merupakan gabungan ideologi, mereka sebulat suara bersetuju: Sudah tiba masa Netanyahu pergi. – Agensi


Belanjawan 2022: i-Guru cadang tambah peruntukan pendidikan, rapat jurang digital

BANGI, 21 Rabiulawal 1443H, Khamis – Ikatan Guru-guru Muslim Malaysia (i-Guru) berharap satu peruntukan besar dapat diberikan kepada sektor pendidikan dalam Belanjawan 2022 kali ini mengatasi peruntukkan sebanyak RM50.4 bilion untuk tahun 2021.

Presiden i-Guru, Ustaz Mohd Azizee Hasan berkata, ia kerana kesan COVID-19 telah memberikan impak besar kepada pendidikan negara terutama daripada aspek kesamarataan akses pendidikan dan jurang digital.

Manakala dalam mendepani cabaran Revolusi Industri 4.0, beliau berkata, bidang Pendidikan Teknikal dan Latihan Vokasional (TVET) perlu diberi tumpuan dan pemerkasaan sebagaimana negara-negara industri dunia.

Justeru, katanya, pihak i-Guru mencadangkan supaya bajet pendidikan menumpukan kepada enam elemen.

“Pertama adalah meningkatkan prasarana pendidikan untuk merapatkan jurang pendidikan antara sekolah bandar dan luar bandar, begitu juga sekolah-sekolah daif.

“Kedua, merapatkan jurang digital antara sekolah luar bandar dan bandar dengan meningkatkan bajet untuk akses internet dan keperluan digital serta pengagihan alat peranti kepada pelajar yang memerlukan bagi mengelakkan keciciran pendidikan.

“Ketiga, pemerkasaan bidang TVET sebagai bidang utama negara terutama dalam menghadapi Revolusi Industri 4.0,” katanya dalam satu kenyataan, hari ini.

Selain itu, Ustaz Mohd Azizee berkata, kerajaan juga diharap dapat memberi bantuan insentif secara sekali bayar (one-off) kepada golongan pendidik terutama untuk pembelian peralatan digital dan pembelajaran secara dalam talian sekurang-kurangnya RM1,000.

“Juga satu insentif pengecualian cukai kepada warga guru atas tujuan untuk pembelian peranti dan pengajaran secara dalam talian,” katanya.

Sementara yang kelima, beliau berkata, perlu ada Pelan Pemulihan Pendidikan Pasca Pandemik bagi menangani keciciran murid-murid terutama menangani isu penguasaan membaca, menulis dan mengira (3M) – literasi dan numerasi.

Beliau juga menuntut skim kenaikan pangkat Gred 54 kepada gred 56 sebagaimana yang pernah diumumkan pihak kerajaan.

“Kerajaan juga boleh mempertimbangkan satu skim gaji khas bagi guru-guru yang telah mendapat ijazah lanjutan di peringkat Sarjana atau Ijazah Kehormat Doktor Falsafah (PhD) untuk memperkasa bidang pendidikan negara.

“Pihak i-Guru berharap satu pembentangan yang positif demi melonjakkan kecemerlangan pendidikan sekali gus wadah membina peradaban bangsa dan negara,” katanya.


450,000 kanak-kanak trauma konflik di Sudan

GENEVA, 23 Syawal 1444H, Ahad – Sekurang-kurangnya 450,000 kanak-kanak di Sudan terpaksa meninggalkan rumah mereka akibat pertempuran berterusan di wilayah bergolak itu, menurut Agensi Tabung Kanak-Kanak Pertubuhan Bangsa-Bangsa Bersatu (UNICEF).

Selama berminggu-minggu negara Afrika yang dilanda konflik itu diselubungi keganasan antara Angkatan Tentera Sudan (SAF) dan kumpulan separa tentera Pasukan Sokongan Pantas (RSF).

Dianggarkan 82,000 kanak-kanak melarikan diri ke negara jiran dan kira-kira 368,000 lagi kehilangan tempat tinggal, kata UNICEF dalam satu kenyataan.

“Konflik kejam di Sudan telah mengakibatkan korban yang dahsyat ke atas kanak-kanak negara itu.

“Beribu-ribu (kanak-kanak) telah mengalami peristiwa yang sangat traumatik atau dihalau dari rumah mereka untuk mencari perlindungan,” kata Pengarah Eksekutif UNICEF, Catherine Russell.

Lebih 164,000 orang mencari perlindungan di Republik Afrika Tengah, Chad, Mesir, Ethiopia, Libya dan Sudan Selatan sejak keganasan tercetus pada 15 April, menurut agensi pelarian PBB.

UNICEF turut memberi amaran bahawa musim hujan boleh meningkatkan risiko penyakit.

Terdahulu, pihak Sudan yang bertelagah menandatangani komitmen mereka pada lewat Khamis berhubung garis panduan untuk membenarkan bantuan kemanusiaan.

Sejak 15 April, lebih 550 orang terbunuh dan ribuan cedera dalam pertempuran antara dua jeneral yang bertelagah – ketua tentera Abdul Fattah al-Burhan dan komander RSF Mohammed Hamdan ‘Hemedti’ Dagalo.

Sudan tidak mempunyai kerajaan yang berfungsi sejak 2021, apabila tentera memecat kerajaan peralihan Perdana Menteri, Abdalla Hamdok dan mengisytiharkan darurat dalam satu tindakan yang dikecam oleh kuasa politik sebagai ‘rampasan kuasa’.

Tempoh peralihan, yang bermula pada Ogos 2019 selepas penyingkiran Presiden Omar al-Bashir, telah dijadualkan berakhir dengan pilihan raya pada awal 2024. – Agensi